Epic Of Gilgamesh: Kembara Raja Negara-Kota Uruk Yang Angkuh

Gilgamesh adalah raja negara-kota Uruk pada fasa tamadun Sumer yang watak baginda sendiri popular dalam mitologi Mesopotamia terutamanya dalam manuskrip puisi Epic of Gilgamesh yang ditulis pada fasa empayar Akkad, sekitar akhir millennium kedua SM. Berkemungkinan Gilgamesh memerintah sekitar tahun 2800 dan 2500 SM dan baginda disembah oleh rakyatnya seperti dewa mereka sendiri. Gilgamesh kemudian menjadi figura terpenting dalam kisah lagenda Sumer pada fasa dinasti Ur Ketiga (2112 – 2004 SM) dan dicatat dalam teks sastera Sumer.

Epic of Gilgamesh pula adalah manuskrip puisi yang berasal dari tamadun Mesopotamia Kuno yang menjadi antara karya sastera terawal dunia. Manuskrip yang mengandungi 5 buah puisi mengisahkan tentang pengembaraan raja bernama Bilgamesh (sebutan Gilgamesh dari bahasa orang Sumer). Terdapat dua versi manuskrip ini iaitu versi Akkad dan Babylonia Lama tapi isi kandungan kedua-dua versi ini hampir sama dengan kisah yang asal.  Yang beza hanyalah penceritaan kembali oleh penulis Akkad dan Babylonia Lama dalam versi mereka untuk memelihara kisah lagenda Gilgamesh ini.

Apa yang menariknya Epic of Gilgamesh sehingga raja Uruk ini menjadi popular dalam kalangan rakyatnya, seterusnya menjadi kebanggaan para generasi empayar Akkad dan Babylonia Lama?  Mari kita mengenali Gilgamesh dan kehidupannya melalui puisi epik ini.

Kisah Gilgamesh dari puisi ini bermula dari pemerintahan baginda sebagai raja Uruk. Baginda adalah raja yang k3jam dan menindas rakyatnya sendiri kerana statusnya sebagai demigod (mempunyai keturunan dewa-dewi) menjadikan baginda bongkak dan memandang hina rakyatnya yang berstatus manusia. Tindakan Gilgamesh ini mengundang kemurkaan para dewa-dewi, maka dewa Anu iaitu bapa segala dewa-dewi Mesopotamia Kuno menciptakan makhluk bernama Enkidu, sebagai senjata menghukum Gilgamesh.

Enkidu kemudian turun ke Bumi dan memulakan pengembaraan ke kota Uruk. Semasa mengembara, dia bertemu dengan seorang pelacur kuil bernama Shambat. Pelacur kuil pada fasa ini adalah penyembah dewa-dewi yang melakukan hubungan s3ks sebagai bentuk penyembahan kepada tuhan mereka. Misi Shambat adalah menggoda Enkidu dan menjinakannya untuk biasakan Enkidu dalam dunia manusia. Maka, selepas pertemuan tersebut, mereka berdua melakukan hubungan intim selama 2 minggu.

Setelah Enkidu dijinakan, dia teruskan pengembaraan ke Uruk untuk memberi amaran kepada Gilgamesh. Gilgamesh ingkar akan arahan yang Enkidu utuskan kemudian mereka berdua bertarung. Di akhir pertarungan, Gilgamesh menang namun baginda kagum dengan kekuatan Enkidu, kemudian mereka berdua menjadi sahabat karib. Dalam manuskrip teks Sumer yang pertama mencatatkan tentang kehidupan Gilgamesh, Enkidu adalah hamba Gilgamesh manakala tablet kedua Epic of Gilgamesh pula menyatakan Enkidu adalah peneman yang setaraf dengan status Gilgamesh.

Sepanjang mereka bersahabat, Gilgamesh dan Enkidu mengembara ke Hutan Cedar, hutan yang terkenal dalam mitos Mesopotamia Kuno. Mereka berdua harus menempuhi 7 buah gunung. Tiba di Hutan Cedar, mereka berdua mula tumbangkan pokok yang meliar di hutan tersebut. Tindakan mereka mengundang kemarahan penjaga hutan bernama Humbaba (sebutan orang Akkad kepada Huwawa).

Berhadapan dengan Humbaba, Gilgamesh ketakutan dan mula memohon bantuan dewa sembahannya iaitu Dewa Shamash (Dewa Utu iaitu dewa matahari). Utu terus membutakan mata Humbaba dengan meniupkan 8 jenis angin ke matanya. Humbaba menyerah kalah dan memohon ampun kepada Gilgamesh tetapi Gilgamesh dan Enkidu tetap menghukumnya dengan mem3nggal kepala.

Kedua-dua sahabat itu kemudian pulang ke Uruk. Kepulangan mereka disambut oleh Dewi Ishtar (Dewi Inanna iaitu dewi kesuburan dan seks) dan dia meminta Gilgamesh menjadi pasangan hidupnya. Gilgamesh menolak lamaran Ishtar kerana tidak mahu dirinya menjadi mangsa aniaya Ishtar seterusnya setelah Ishtar aniaya para kekasih lamanya.

Ishtar murka dan ingin membalas dendam dengan meminta bantuan ayahnya Dewa Anu memberikan Lembu Syurga (Bull of Heaven) kepadanya. Ishtar kemudian mengarahkan Lembu Syurga menyerang Gilgamesh. Akhirnya, Gilgamesh dan Enkidu berjaya menumbangkan Lembu Syurga dan memberikan jantung lembu itu kepada Dewa Shamash sebagai korban sembahan.

Semasa Gilgamesh dan Enkidu berehat di takhtanya, Ishtar berdiri di dinding kubu Uruk dan memaki-hamun Gilgamesh. Enkidu yang tidak selesa akan makian tersebut mula memotong bahagian paha Lembu Syurga, kemudian humban ke muka Ishtar. Ishtar merasa terhina akan tindakan Enkidu, kemudian mengarahkan para pelacur bawahannya meratapi kematian Lembu Syurga. Manakala Gilgamesh mengadakan keraian bagi menyambut kemenangannya melawan Lembu Syurga.

Setelah sekian lama Enkidu menetap bersama sahabatnya, dia mengalami mimpi berkenaan pertemuan antara dewa Anu, Ea, dan Shamash yang membincangkan tentang pemilihan antara Gilgamesh atau Enkidu yang bakal menerima hukuman m4ti kerana kesalahan membvnuh Lembu Syurga. Mereka bertiga bersepakat bahawa Enkidu dipilih menerima hukuman tersebut. Selepas mimpi tersebut Enkidu jatuh sakit. Enkidu alami mimpi lagi iaitu melihat permandangan alam kematian dan terus meninggal dunia. Gilgamesh begitu sedih dan meratapi atas kem4tian sahabatnya, kemudian mengebumikan mayatnya.

Untuk menghilangkan kesedihannya, Gilgamesh memulakan pemgembaraan baru iaitu pergi ke kediaman seorang manusia yang terselamat dari Banjir Besar iaitu Utnapishtim. Gilgamesh sebenarnya mencari keabadian hidup kerana baginda risau tentang hayatnya yang tidak berkekalan. Maka, Utnapishtim adalah kunci kepada keabadian yang Gilgamesh maksudkan kerana Utnapishtim dikatakan peroleh keabadian hidup setelah bencana besar itu.

Pengembaraan ke kediaman Utnapishtim penuh dengan pelbagai cabaran. Pertama, Gilgamesh perlu berhadapan dengan sekumpulan singa yang menjaga gerbang masuk ke gunung. Kemudian, setelah Gilgamesh tiba di puncak Gunung Mashu, baginda bertembung dengan pasangan suami isteri berbadan kala jengking dan mereka mampu memancarkan sinar radiasi. Apabila Gilgamesh menyatakan misinya, pasangan tersebut membenarkan baginda meneruskan misi.

Halangan ketiga Gilgamesh adalah baginda perlu menempuh kegelapan malam selama 12 hari sebelum menemui cahaya mentari. Kemudian baginda menemui sebuah taman yang indah yang terapung di atas laut dan bertemu pelayan wanita yang suci bernama Siduri. Pada mulanya Siduri melarang Gilgamesh memasuki taman itu namun Gilgamesh tidak endahkan larangan tersebut.

Siduri kemudian menarik Gilgamesh untuk bertemu seorang pendayung feri dewa-dewi bernama Urshanabi. Ursahanabi membawa Gilgamesh menyeberang laut dan akhirnya menemui kediaman Utnapishtim. Saat Gilgamesh mahukan keabadian hidup, Utnapishtim memberikan syarat bahawa untuk mencapai keabadian itu, baginda haruslah berjaga tanpa tidur. Syarat ini telah gagal kerana Gilgamesh terlelap semasa berjaga dan tidur selama 7 hari.

Utnapishtim seterusnya memberikan cara lain untuk peroleh keabadian iaitu mengekalkan keremajaannya. Ada sebatang pokok tumbuhan yang mampu mengekalkan keremajaan yang bernama ‘Plant of Heatbeat’. Gilgamesh berjaya menemui tumbuhan tersebut kemudian membawanya pergi. Malangnya tumbuhan tersebut dimakan oleh ular semasa Gilgamesh mandi di laut.

Kisah ular memakan Plant of Heatbeat inilah menjadikan ular mempunyai upaya menanggalkan kulit sendiri. Hampa akan kehilangan tumbuhan itu, Gilgamesh kembali ke Uruk dan mempersembahkan keagungan kotanya kepada Urshanabi. Kisah kembara Gilgamesh tamat di sini saja.  Lembaran terakhir Epic of Gilgamesh adalah penulisan semula dari puisi Sumer “Gilgamesh, Enkidu, dan Netherworld”, kisah mengenai pengembaraan sahabat baik ini di alam kematian.

Tidak pasti apa yang berlaku kepada Gilgamesh ketika kembali ke Uruk. Mungkin baginda menjadi raja yang berjiwa rakyat dan memajukan kotanya. Tapi kita hanya spekulasi saja kerana kisah hidup Gilgamesh sebenar masih kabur kerana kekurangan sumber utama selain puisi Epic of Gilgamesh, puisi-puisi Sumer, dan tablet Senarai Raja-Raja Sumer yang mencatakna nama Gilgamesh sebagai raja Uruk. Maka, Gilgamesh yang kita kenal sekarang adalah raja negara-kota yang bercampur-baur antara kisah benar dan mitos.

Sekarang, Gilgamesh menjadi tokoh sejarah tamadun Mesopotamia Kuno. Dalam permainan video telefon pintar FGO (Fate/Grand Order), Gilgamesh mempunyai dua jenis Servant. Pertama adalah kelas Archer. Dikatakan Gilgamesh ini adalah Gilgamesh yang angkuh sebelum menemui Enkidu. Servant kedua adalah kelas Caster, kelas di mana Gilgamesh menjadi raja yang berwibawa setelah menempuh kembara bertemu Utnapishtim. FGO juga mempunyai watak Enkidu sebagai Servant kelas Lancer dan Ishtar sebagai Servant kelas Archer.

Pengajaran dari kisah dalam Epic of Gilgamesh? Persahabatan memutuskan batasan hierarki kelas seseorang, antara raja dan rakyat seperti hubungan Gilgamesh dan Enkidu. Kehidupan Gilgamesh ini menjadi pengajaran kepada genearasi raja seterusnya supaya raja perlu menjaga hubungan baik dengan rakyat sendiri. Pengajaran inilah yang mendorong generasi rakyat Akkad dan Babylonia Lama untuk menulis kembali kisah lagenda ini selain mengekalkan mitos dewa-dewi mereka.

RUJUKAN:

Dalley, Stephanie (1989), Myths from Mesopotamia: Creation, the Flood, Gilgamesh, and Others, Oxford, England: Oxford University Press

Foster, Benjamin R., ed. (2001). The Epic of Gilgamesh. Translated by Foster, Benjamin R. New York: W.W. Norton & Company

George, Andrew R. (2003) [1999, 2000], The Epic of Gilgamesh: The Babylonian Epic Poem and Other Texts in Akkadian and Sumerian, Penguin Classics (Third ed.), London: Penguin Books

Powell, Barry B. (2012) [2004], “Gilgamesh: Heroic Myth”, Classical Myth (Seventh ed.), London, England: Pearson, pp. 336–350


Kegilaan Orang Arab Yang Berlumba-Lumba Buat Menara Tinggi

Sejak minyak berjaya ditemui di rantau Timur Tengah, kehidupan orang Arab berubah secara mendadak apabila menjadi kaya dengan tiba-tiba. Hal itu membuatkan orang Arab memiliki harta yang tidak akan habis sampai 7 keturunan. Tapi duit yang banyak itu juga membuatkan orang Arab pening kerana tidak tahu cara untuk menghabiskannya.

Jadi orang Arab gunakan duit tersebut untuk benda bukan-bukan seperti beli pasukan bola sepak Eropah dan menara setinggi langit. Nasib baik mereka tidak beli Manchester United, rugi sahaja sebab bakal ke divisyen 2 musim depan. Bermula dengan pembinaan Burj Al Arab setinggi 321 meter pada tahun 1999. Orang Arab meneruskan ketaksuban tersebut sehingga ke hari ini bahkan mereka sanggup bersaing sesama sendiri untuk bina menara.

Kemuncaknya adalah Emiriah Arab Bersatu (UAE) berjaya membina Burj Khalifa setinggi 830 meter pada tahun 2010. Secara tidak langsung, Burj Khalifa berjaya mendaki takhta sebagai bangunan tertinggi dunia. Adakah orang Arab berpuas hati dengan pencapaian ini? Jawapannya tidak kerana mereka tetap membina bangunan tinggi yang tidak masuk dek akal.

Arab Saudi yang melihat UAE seseolah mahu memintas pengaruhnya di Timur Tengah telah mengambil keputusan untuk turut sama membina bangunan tinggi. Makkah Clock Royal Tower setinggi 600 meter menjadi bukti terawal bagi Arab Saudi menyertai perlumbaan membina menara.

Bercakap pasal pembangunan Tanah Arab, terlebih dahulu ingin kami mempelawa kalian beli buku KITAB TAMADUN ISLAM. Kelahiran Nabi akhir zaman, iaitu Nabi Muhammad SAW merupakan suatu bukti bahawa telah lahirnya sebuah peradaban yang agung. Ketika kebanyakan daripada tamadun itu terbina dan berdiri di tepian laut serta lembangan sungai, kuasa Tuhan mentakdirkan tamadun Islam berdiri di tengah-tengah padang pasir yang kering kontang. Baginda tekun mengajar umatnya erti sebuah kehidupan melalui cebisan-cebisan wahyu daripada Tuhan sehingga ia lengkap menjadi sebuah kitab agung, yakni al-Quran. Beli di: https://shopee.com.my/The-Patriots-Kitab-Tamadun-Islam.-i.238336777.5538250581

Walau bagaimanapun, Arab Saudi masih lagi tidak mampu memintas UAE sebagai negara yang miliki menara tertinggi di dunia. Jadi Arab Saudi telah melancarkan satu lagi projek gila iaitu Jeddah Tower yang berketinggian 1003 meter pada tahun 2013. Projek ini dijangka akan siap menjelang tahun 2020 dan bakal menjadi menara tertinggi di dunia.

Jangkaan itu mula meleset apabila projek ini tergendala seketika pada tahun 2018 angkara masalah buruh paksa. Ditambah dengan Covid-19 yang mengganas bermula akhir 2019, projek ini sekali terpaksa ditangguh dan entah bila akan siap. UAE pantas merespon tindakan Arab Saudi dengan mula membina Dubai Creek Tower setinggi 928 meter untuk menjadi menara tertinggi di dunia.

Katanya projek ini akan siap terlebih dahulu berbanding Jeddah Tower biarpun mula dibina pada tahun 2017. Semuanya tampak berjalan agak baik setelah tapak asas menara berjaya disiapkan pada tahun 2018. Seperti biasa, Dubai Creek Tower tidak dapat disiapkan pada waktu yang ditetapkan angkara Covid-19. Sehingga ke hari ini projek itu masih lagi tidak diteruskan dan hanya menunggu lampu hijau daripada pihak kerajaan UAE untuk disiapkan.

Kegagalan dua menara sangat tinggi itu disiapkan pada waktu yang sepatutnya tidak menghalang orang Arab muncul lagi dengan idea gila. Baru-baru ini Arab Saudi telah bercadang untuk membina satu bandar futuristik di dalam bangunan yang berketinggian 500 meter dan selebar 200 meter. Paling menakjubkan sekali adalah bangunan itu akan bangunan itu akan melingkari padang pasir di utara Arab Saudi sepanjang 170 kilometer.

Dijangka bandar dalam bangunan yang bakal digelar sebagai Mirror Line itu akan dilengkapi dengan kemudahan-kemudahan setaraf metropolis maju. Biarpun jarak antara hujung ke hujung adalah sejauh 170 kilometer, penduduk Mirror Line hanya perlu 20 minit sahaja untuk sampai kerana dilengkapi oleh kereta api peluru.

Tambah menarik lagi, para penduduk tidak perlu bersusah payah memasak kerana pihak Mirror Line akan menyediakan makanan 3 kali sehari. Apa yang penduduk perlu buat hanyalah membayar perlu membayar secara bulanan untuk mendapatkan makanan. Sekali dengar memang best tapi projek ini hanya benar-benar sempurna menjelang 50 tahun akan datang. Ini kerana terlalu sukar untuk menyiapkan projek tersebut dalam masa yang singkat biarpun Arab Saudi optimis ia mampu disegerakan.

Persoalannya sekarang kenapa orang Arab berlumba-lumba nak buat menara tinggi, gila ke?

Jawapannya adalah kehadiran bangunan seperti Jeddah Tower, Dubai Creek Tower dan Mirror Line dapat membantu negara-negara Arab keluar daripada kebergantungan terhadap minyak mentah. Ini kerana sejak minyak mentah ditemui, negara-negara Arab terlalu bergantung kepadanya dengan harapan akan digunakan untuk selamanya.

Namun semakin banyak negara menyedari penggunaan minyak sangat tidak sesuai untuk kelestarian alam sekitar. Secara perlahan-lahan elektrik mula mendapat permintaan dan minyak semakin dipinggirkan. Jika negara-negara Arab tidak berubah, ini akan membawa bala kepada ekonomi mereka.

Sementara duit tengah banyak, mereka pun bina menara yang tinggi untuk menarik pelancong dan pelabur. Kehadiran dua golongan itu akan boleh memberikan beribu-ribu peluang pekerjaan kepada penduduk lantas meningkatkan ekonomi negara. Jadi sedikit demi sedikit, negara-negara Arab boleh mengurangkan kebergantungan kepada minyak mentah.

Disebalik semua ada satu kerisauan yang sedang melanda kita kerana Rasulullah SAW pernah bersabda “Dan jika kamu melihat pengembala ternak yang berlumba-lumba meninggikan bangunan maka itulah di antara tanda hari kiamat.” (Hadis Riwayat Muslim Al-Iman, hadis  no.9). Pengembala ternak itu pula merujuk kepada orang Arab dan hari ini mereka berlumba-lumba bina menara tinggi.

Kesimpulannya, mari kita semua muhasabah diri dan mempertingkatkan amalan masing-masing.

RUJUKAN:

First Post. (2022, Julai 25). Saudi Arabia’s plan to build the tallest structure ever that will run sideways for 120km. Dipetik daripada https://www.firstpost.com/world/saudi-arabias-plan-to-build-the-tallest-structure-ever-that-will-run-sideways-for-120km-10955101.html

Goldsmith, C. (2019, September 4). Can skyscrapers replace the Middle East’s oil industry? Business Destinations. Dipetik daripada https://www.businessdestinations.com/work/can-skyscrapers-replace-the-middle-easts-oil-industry/

Jones, R. (2022, Julai 23). Inside Saudi Arabia’s plan to build a skyscraper that stretches for 75 miles. The Wall Street Journal. Dipetik daripada https://www.wsj.com/articles/inside-saudi-arabias-plan-to-build-a-skyscraper-that-stretches-for-75-miles-11658581201#_=_

Springer, K. (2019, Mac 4). Dubai and Saudi Arabia towers in time war to be world’s tallest. Egypt Independent. Dipetik daripada https://egyptindependent.com/dubai-and-saudi-arabia-towers-in-time-war-to-be-worlds-tallest/


Honda: Cita-Cita Mekanik Bengkel Menjadi Gergasi Automotif

Honda merupakan antara pesaing utama automotif dunia dan turut menjadi kegilaan oleh peminat kereta di Malaysia. Model Civic dan City antara yang paling laris di negara ini. Malah motorsikal berjenama sama juga turut laris.

Model EX5 dan C70 adalah antara legenda terulung di Malaysia walaupun sudah tamat pengeluarannya. Persoalannya sekarang bagaimanakah Honda boleh tertubuh?

Semuanya bermula apabila seorang mekanik iaitu Soichiro Honda yang pada asalnya bekerja sebagai mekanik biasa di bengkel Art Shokai.

Selepas itu Soichiro telah menubuhkan Tokai Seiki untuk membekalkan piston rings kepada Toyota. Menjelang Perang Dunia Kedua, Tokai Seiki telah beralih kepada pembuatan senjata sehinggalah kilang mereka semuanya di bom.

Tamat sahaja perang, Soichiro Honda telah menjual segalanya yang ada dalam Tokai Seiki kepada Toyota.

Hasil yang tidak seberapa itulah digunakan oleh Soichiro untuk menggagaskan Honda Technical Research Institute berhampiran Hamamatsu pada tahun 1946.

Tujuan utama penubuhan institusi tersebut adalah untuk enjin yang kecil serta efisien. Mereka bermula dengan penghasilan basikal berkuasa motor menggunakan lebihan enjin daripada Perang Dunia Kedua.

Selepas itu mereka telah menghasilkan enjin sendiri dan basikal berkuasa motor itu digelar sebagai prototaip A-Type.

Menjelang 1948, institusi tersebut telah ditranformasikan menjadi Honda Motor Company atau Honda Giken Kōgyō KK dan setahun selepas itu mereka terus menghasilkan produk berasaskan motorsikal.

Model terawal mereka iaitu motorsikal Honda C-100 yang dikeluarkan ketika 1949 menjadi motorsikal paling laris di dunia pada tahun berikutnya.

Bagi segmen automotif pula, Honda telah menghasilkan model pertama mereka berupa trak pikap mini iaitu T360. Manakala model S500 menjadi kereta pertama yang dihasilkan dan dijual oleh syarikat itu.

Bagi memasuki pasaran global, syarikat itu telah menubuhkan anak syarikat untuk pasaran Amerika Syarikat iaitu American Honda Motor Company.

Anak syarikat tersebut mula menghasilkan motorsikal di Amerika Syarikat menjelang 1979 dan kereta pula tiga tahun selepas itu.

Serentak dengan itu juga jenama Acura telah digagaskan oleh Honda bagi memperkenal segmen kereta mewah ke pasaran Amerika Syarikat.

Tiba-tiba rentak kecemerlangan Honda terhenti apabila syarikat itu mengalami beberapa masalah. Malahan ada ura-ura juga mengatakan bahawa Honda bakal diambil alih oleh pesaing mereka iaitu Mitsubishi Motors.

Bagi mengelakkan pengambilalihan tersebut menjadi realiti, syarikat itu telah mengubah hampir kesemua struktur mereka. Hasilnya mereka berjaya mengeluarkan generasi pertama model Odyssey dan CRV.

Kedua-dua model ini mendapat permintaan yang memberangsangkan lantas menyelamatkan Honda.

Honda makin gemilang selepas itu apabila mula menghasilkan model legenda iaitu Civic. Model civic generasi pertama telah dihasilkan pada tahun 1972 dengan hanya dua pintu sahaja.

Syarikat itu percaya Civic bakal menjadi model yang bertahan begitu lama dalam pasaran ekoran kelebihannya lebih mesra alam dan menjimatkan minyak.

Melihat kepada sambutan yang begitu tinggi terhadap Civic, syarikat itu telah memperkenalkan model Type R dan GTi bagi menakluk pasaran automotif.

Hari ini model Civic menjadi antara kereta paling popular di dunia malah kelihatan agak premium di beberapa negara.

Bagi segmen hibrid dan elektrik pula, syarikat itu bermula dengan model Insight yang dilancar di Amerika Syarikat pada tahun 1999. Setelah itu, Honda telah memperkenalkan kenderaan hibrid terhadap beberapa model sedia ada seperti Civic dan Accord.

Untuk masa hadapan pula syarikat itu telah membangunkan kenderaan elektrik sukan hasil kacukan daripada model Civic Type R dan NSX.

Honda menyatakan bahawasanya model kacukan ini akan dikawal oleh kecerdasan buatan tapi tiada lagi berita bila ianya akan dikomersialkan.

Apa-apapun, hari ini Honda berjaya menjadi pengeluar kenderaan kedua terbesar di Jepun dan merupakan pemain utama industri automotif dunia. Jadi kepada pembaca semua, anda ada Honda tak?

Artikel ini turut boleh dibaca di laman portal ekonomi dan kewangan kami, The Outlook.


Anak Muhammad Ali Tegaskan Bapanya Akan Menolak Gerakan Black Lives Matter (BLM)

Semua sedia maklum protes Black Lives Matter (BLM) yang sedang berlangsung di Amerika Syarikat dan Eropah ketika ini. Tatkala ramai tokoh terkemuka mengemukakan sokongan, seorang lelaki menyatakan sekiranya bapanya masih hidup, beliau sama sekali tidak akan menyokong gerakan tersebut. Orang yang dimaksudkan ialah Allahyarham Muhammad Ali.

Satu-satunya putera kandung beliau, Muhammad Ali Jr menyifatkan pergerakan BLM akan ditolak bapanya kerana bersifat perkauman dan sesetengah pesertanya sebagai kurang ajar. Tambahnya lagi, bapanya sudah pasti merasa kecewa melihat tindakan sesetengah peserta protes yang menjarah dan berkelakuan ganas atas nama mendiang George Floyd.

Dalam temubual bersama akhbar The New York Post, dia berkata, “Jangan buat hal, jangan rosakkan apa-apa. Kita boleh melakukan protes secara aman. Bapa saya akan berkata, ‘Mereka itu hanyalah syaitan. Semua orang bermakna.’ Saya tak fikir beliau akan setuju.”

Malah, Ali Jr turut menyifatkan pergerakan BLM sebagai berbaur perkauman. Tambahnya, “Ini bukan sekadar orang kulit hitam penting, orang kulit putih penting, orang Cina penting, semua orang penting, semua kehidupan itu penting. Tuhan menyayangi semua – Dia tidak pernah membezakan sesiapa. Pembvnvhan tetap salah tidak kira siapa yang melakukannya.”

Bila ditanya isu kekejaman polis, dia mempertahankan mereka dengan berkata, “Polis tidak akan bangun dan fikir, ‘Saya akan bvnvh seorang N3gro (orang kulit hitam) atau orang kulit putih.’ Mereka ini cuba kembali ke kediaman masing-masing dan pangkuan orang tersayang dengan selamat.”

Ali Jr menyifatkan insiden pembvnvhan membabitkan Lloyd sebagai menyedihkan kerana polis menggunakan taktik salah semasa menahannya. Tetapi dia pada masa sama mengingatkan semua bahawa terdapat lebih banyak maklumat di sebalik rakaman itu termasuk cubaan mendiang melepaskan diri.

Selain itu, dia juga bersetuju dengan saranan Presiden Donald Trump menyenaraikan Antifa sebagai pertubuhan pengg4n4s kerana menggalakkan aktiviti g4n4s semasa protes berjalan. Tambahnya, “Mereka sama saja dengan pengg4n4s Islam lain. Mereka berhak menerima balasan setimpal.

“Mereka merosakkan perniagaan-perniagaan, memb3las4h orang tak bersalah di kawasan-kawasan kejiranan, merosakkan balai-balai polis dan kedai-kedai. Merekalah pengg4n4s dan mereka mengundang kekacauan dalam komuniti. Saya setuju dengan protes aman tetapi Antifa, mereka mahu membvnvh semuanya dalam itu.

“BLM bukan satu protes yang aman. Antifa tidak pernah mahukannya menjadi protes aman. Saya sendiri akan menolak mereka.”

Bapa kepada dua orang anak, Ali Jr kini menetap di Hallandale Beach, Florida dan bekerja sebagai tukang kebun dan buruh binaan. Sebelum ini, dia pernah mendedahkan hanya mendapat elaun sebanyak AS$1,000 sebulan daripada estet bapanya yang bernilai AS$60 juta.

Muhammad Ali yang dikenali sebagai petinju legenda dunia mempunyai 10 anak termasuk lapan orang anak perempuan dan seorang anak lelaki angkat bernama Assad Amin hasil perkahwinannya dengan empat orang isteri. Ali Jr ialah anak keempat kepada isteri pertamanya, Khalilah Ali (juga dikenali sebagai Belinda Boyd).

Selepas berkahwin dengan isteri keempat Lonnie Williams pada tahun 1986, hubungan dua beranak itu mula renggang dan pada dekad terakhir kehidupannya, hancur terus. Dan Ali Jr tidak berselindung menyalahkan ibu tirinya itu sebagai punca hubungan mereka renggang.

Tatkala bapanya menghabiskan hari-hari terakhirnya di sebuah estet di Scottsdale, Arizone, Ali Jr pula tinggal di sebuah flat dua bilik di kawasan kejiranan South Side, Chicago. Kawasan kejiranan itu merupakan kawasan tumpuan jenayah di bandaraya itu. Dan tidak lama selepas Ali menghembuskan nafas terakhir pada 3 Jun 2016, Ali Jr berpisah dengan isterinya, Shaakira.

Walaupun mengetahui ketegangan hubungan antara komuniti kulit hitam dengan pihak berkuasa terutama selepas insiden Laquan McDonald m4ti ditembak polis pada tahun 2014, Ali Jr mengakui dirinya tidak pernah diperlakukan dengan buruk oleh polis dan mempertahankan mereka daripada dakwaan kewujudan unsur perkauman dalam institusi kerajaan.

Dia berkata, “Tidak semua polis jahat, hanya segelintir saja. Hanya segelintir saja yang jahat dan mereka patut dipenjarakan. Saya tidak pernah ada isu dengan polis. Mereka baik dan sentiasa melindungi saya. Saya tiada masalah dengan mereka.” Komen ini timbul berikutan dirinya pernah ditahan oleh TSA sebanyak dua kali berikutan sekatan perjalanan ke tujuh negara Islam yang dikenakan pentadbiran Trump tetapi dilepaskan dalam dua kes berkenaan.

Selain dianggap berbaur perkauman, Ali Jr turut menyifatkan gerakan BLM sebagai cubaan memecah-belahkan masyarakat. Dia menambah, “Ini satu kenyataan berbaur perkauman. Ia melagakan orang kulit hitam dengan orang lain. Ia sebenarnya menyemarakkan lagi insiden perkauman dan saya bencikannya.”

Sementara itu bila mengulas sama ada dia menyokong Trump atau tidak, dia mengiyakan dan berpandangan bapanya juga akan melakukan perkara sama. Semasa hayatnya, Allahyarham pernah memberi sokongan kepada calon Demokrat, Jimmy Carter dan menyokong kempen pemilihan semula Ronald Reagan dari Republikan.

Malah, dia menyifatkan jika Demokrat menyokong gerakan BLM sekalipun, mereka dilihat tidak ikhlas memperjuangkan hak orang minoriti terutama orang kulit hitam. Dan Ali Jr menyifatkan Trump lebih baik berbanding dua Presiden sebelumnya, Bill Clinton dan Barack Obama.

RUJUKAN:

White, Chris. (2020). Muhammad Ali’s son says dad would have hated ‘racist’ Black Lives Matter. The New York Post. https://nypost.com/2020/06/20/muhammad-alis-son-says-he-wouldve-hated-black-lives-matters/


Dadaisme – Aliran Seni yang Digelar Sebagai “Anti-Seni”

Untuk menghargai sesebuah seni atau karya, kita perlulah mengetahui dan memahami sejarahnya dahulu. Dengan memahami sejarahnya, kita akan memahami pergerakan-pergerakan seni yang mempunyai pelbagai gaya lukisan yang perlu difahami kualiti-kualiti formal dan ciri-ciri visual untuk kita kenal pasti sesuatu gaya lukisan tersebut. Setiap gaya lukisan sangat berkait rapat dengan ciri-ciri budaya, tempat, masyarakat dan sesebuah era atau zaman.

Sejarah seni bermula pada zaman prasejarah lagi, di mana lukisan awal yang telah ditemui pada dinding-dinding gua dan seramik yang dilukis oleh orang-orang purba. Salah satu contoh lukisan awal zaman prasejarah ialah lukisan pada dinding gua (cave painting) yang bertajuk “Hall of Bulls” yang ditemui di Lascaux, Perancis.

Lukisan itu dianggarkan telah wujud sekitar 15,000 – 10,000 sebelum abad Masihi lagi. Perkembangan seni terus berlaku mengikut peredaran zaman, maka wujudlah aliran-aliran seni seperti aliran seni Klasik, aliran seni Renaissance, aliran seni Romantikisme, aliran seni Impressionisme dan sebagainya. Seni terus berkembang sehingga ke hari ini di mana aliran pada era ini ialah aliran seni kontemporari. Sekarang saya ingin mengetengahkan tentang aliran seni Dada atau Dadaisme.

Apa itu Dadaisme?

Asal usul perkataan “Dada” masih lagi tidak jelas sehingga ke hari ini. Ada yang berpendapat bahawa perkataan “Dada” itu berasal daripada dua orang artis Romania yang bernama Tristan Tzara dan Marcel Janco yang sering menggunakan perkataan “da,da” yang bermaksud “ya,ya”  di dalam bahasa Romania. Selain itu, ada  juga yang berpendapat bahawa perkataan “Dada” berasal daripada perkataan Perancis yang sering digunakan oleh kanak-kanak Perancis untuk kuda kayu mainan.

Dada atau Dadaisme adalah satu aliran budaya, khususnya aliran seni yang bermula di wilayah yang neutral, iaitu di Zurich, Switzerland. Aliran ini timbul sebagai tindak balas kepada Perang Dunia Pertama (1914 – 1920) dan pemikiran nasionalisme yang banyak membawa kepada peperangan. Aliran Dadaisme mempunyai pengaruh terhadap kesusasteraan, teater, muzik dan seni halus.

Akar Dada dalam aliran budaya terletak pada avant-garde (radikal atau eksperimentasi) pra-perang, di mana tujuannya adalah untuk menumbangkan dan melemahkan sistem pemerintahan yang membenarkan perang untuk berlaku serta kepada penubuhan seni yang terikat erat dengan sosio-politik status quo.

Dalam kata mudah, orang-orang yang mengikuti aliran budaya Dadaisme ini adalah orang-orang yang memberontak dengan keadaan politik yang telah menyebabkan peperangan. Istilah anti-seni pula muncul sebelum wujudnya aliran Dada, yang dicipta oleh Marcel Duchamp sekitar 1913 untuk mencirikan karya yang mencabar definisi seni ortodoks, di mana seni sebagai sesuatu yang indah.

Dadaisme adalah “Anti-Seni”

Dada merupakan salah satu aliran seni, tetapi Dada bukanlah seni. Ia adalah anti-seni. Keliru bukan?

Dada adalah pergerakan seni konseptual yang pertama di mana tumpuan para artis bukannya pada estetika objek yang menyenangkan tetapi membuat karya yang sering membingungkan perasaan borjuasi dan yang menimbulkan persoalan yang sukar mengenai masyarakat, peranan artis, dan tujuan seni.

Artis-artis aliran Dada menolak logik, alasan, dan estetikisme masyarakat kapitalis moden, sebaliknya menyatakan protes yang tidak masuk akal, tidak rasional dan anti-borjuasi di dalam karya mereka. Hal ini berlainan pula sekiranya kita buat perbandingan aliran-aliran seni sebelum Dada, di mana aliran-aliran tersebut sangat menekankan estetika sesuatu perkara sehinggakan suatu ketika dahulu, seni didefinisikan sebagai sesuatu yang menyedapkan mata memandangkan, yang indah.

Datang pula Dada, di mana artis-artis mula membuat karya yang sangat tidak masuk akal dan membuatkan kita menyoal kembali “Ini yang dikatakan seni?”. Contohnya gambar yang telah saya selitkan di atas.

Ya, mangkuk jamban itu adalah sebuah karya seni oleh Marcel Duchamp yang bertajuk “The Fountain” pada tahun 1917. Marcel Duchamp hanya mengambil objek yang telah pun sedia ada (readymade object). Beliau tidak membuat jamban tersebut dan hanya membelinya di pasaran serta menulis “R.Mutt 1917” di atasnya. Aneh bukan?

Layakkan ia digelar hasil karya seni sekiranya ia bukan hasil yang dihasilkan oleh artis itu sendiri? Namun, apabila beliau meletakkan jamban tersebut untuk dipamerkan di pameran lukisan-lukisan, ia mencetuskan kontroversi sehinggakan karya itu disorok dari pandangan di dalam pameran tersebut. “The Fountain” adalah karya provokatif, terdapat banyak interpretasi yang telah dilakukan ke atas karya tersebut.

Ahli falsafah Stephen Hicks berhujah bahawa dengan memilih jamban sebagai subjek, mesej Marcel Duchamp sangat jelas, iaitu seni adalah sesuatu yang anda kencing ke atasnya. Ada juga yang membahaskan bahawa karya ini ingin menunjukkan hasil ketamadunan seperti jamban telah pun digunakan tetapi dimusnahkan kerana peperangan.

Dada juga adalah aliran seni yang mempersendakan sesuatu atau dalam bahasa Inggeris, make a joke of something. Marcel Duchamp sekali lagi telah menghasilkan karya yang provokatif yang bertajuk “L.H.O.O.Q” pada tahun 1919. Karya ini adalah contoh klasik Dada yang agak biadap terhadap seni ortodoks. Beliau telah mengubah poskad murah yang mempunyai lukisan Mona Lisa (1517).

Duchamp telah melukis misai dan janggut pada wajah Mona Lisa dan melabelnya sebagai L.H.O.O.Q. Sekiranya perkataan-perkataan L.H.O.O.Q disebut sebagaimana orang Perancis sebut iaitu “Elle a chaud au cul”, apabila diterjemahkan, ia bermaksud “She has a hot ass“. Duchamp berjaya menyinggung perasaan semua orang dan juga menimbulkan persoalan yang mencabar nilai artistik, kreativiti artistik dan kanun secara keseluruhannya.

Antara artis-artis Dadais adalah Francis Pibacia, Man Ray, Hannah Hoch, Andre Breton, Tristan Tzara, Marcel Janco, Hugo Ball dan ramai lagi.

Dadaisme Pada Masa Kini

Sedikit berbeza dari Dada pada zaman Perang Dunia Pertama, Dada kontemporari telah diterjemahkan dengan pelbagai definisi. Dari sudut pandangan seorang artis Dada kontemporari Philip Meersman berpendapat Dada menunjukkan perkara yang tidak dijangka, yang tidak diingini, yang jarang berlaku, dan eksperimen tanpa terikat dengan mana-mana peraturan. Dada memansuhkan semua peraturan, sekatan dan peraturan untuk berkembang melalui ketidakpastian. Manakala Heide Hatry berpendapat bahawa Dada adalah pencarian kemanusiaan di dalam kerosakan, di mana ia sentiasa terletak, sama ada kita suka atau tidak.

Ada yang mengaitkan pengaruh punk merupakan Dada pada masa kini yang mempengaruhi muzik dan fesyen. Kerana kedua-duanya tercetus akibat pemberontakan kepada apa yang dianggap normal tetapi mereka mengubahnya menjadi gaya seni dan reka bentuk yang tersendiri.

Sekiranya Dada terbentuk sebagai tindak balas kepada Perang Dunia Kedua, Punk pula terbentuk akibat daripada beberapa peristiwa pada tahun 70-an dimana krisis ekonomi dan budaya belia yang semakin menjadi-jadi. Sekiranya dahulu Duchamp mempersendakan karya Mona Lisa, pada zaman Punk pula, sebuah band yang dikategorikan sebagai Punk iaitu Sex Pistol telah mempersendakan Permaisuri England dengan lagunya “God Save Our Queen“. Kedua-dua Dada dan Punk menggunakan taktik kejutan untuk mendapatkan perhatian pihak awam dan pihak berkuasa.

Kini, budaya Meme pula tular. Budaya Meme yang menggunakan imej-imej untuk dijadikan bahan jenaka. Adakah ini Dada era baru?

Rujukan:

The Art Story. Dada. Diambil dari: https://www.theartstory.org/movement-dada.htm

threeroompress.com. 2016.  What Does Dada Mean Today? Contemporary Dadaist on Dada. Diambil dari: http://threeroomspress.com/2016/05/contemporary-dadaists-on-dada/

UK Essays. 2018. The Dada and Punk Movement. Diambil dari: https://www.ukessays.com/essays/music/the-dada-and-punk-movements.php

Stephen Hicks. 2004. Expaining Post-modernism: Skepticism and Socialism from Rousseau to Foucault. Scholargy Publishing.

Anastasia Chronopoulou. 2017. Dadaism Trivia: 15 Facts About The Lefties Art Movement. Useless Daily. Diambil dari: https://www.uselessdaily.com/world/dadaism-trivia-15-facts-about-the-leftist-art-movement/#.XOON18gzZPY

Visual Arts Cock. Dada Movement. Diambil dari: http://www.visual-arts-cork.com/history-of-art/dada.htm

Buku nota personal bagi subjek Appreciation of Art and Design: Illustrations & Chronology semasa belajar diploma.

Artikel disumbangkan oleh Anis Raihanah untuk The Patriots.


Mengapa Piramid Mesir Dibina?

Di setiap pelosok dunia dari Amerika Latin hingga Afrika dan Timur Tengah, ada saja binaan berbentuk piramid. Antara piramid terkenal di seluruh dunia ialah Piramid Agung Giza (Mesir), zigurat Chogha Zanbil (Iran) dan Teotihuacan (Mexico). Tetapi persoalannya di sini ialah apa sebab mendorong sesetengah tamadun atau empayar membina piramid?

Persoalan ini membelenggu komuniti arkeologi sejak sekian lama. Ini mendorong mereka membuat beberapa teori mengapa piramid dibina. Pertama, ia merupakan satu bentuk propaganda golongan pemerintah terhadap rakyat mereka. Bagi golongan pemerintah, pembinaan monumen sebegini dilihat sebagai ekspresi kekuasaan politik dan kewangan yang dimilikinya dan tidak boleh dicabar sesiapa.

Ini kerana untuk membina piramid berskala Piramid Djoser atau Tenochtitlan, ia memerlukan perancangan rapi dari segi reka bentuk. Kualiti pembinaannya termasuk penggunaan bahan binaan yang terbaik pasti akan digunakan untuk monumen tersebut. Dan sudah tentu berupaya mengerah tenaga buruh yang ramai untuk menyiapkan piramid mengikut spesifikasi yang dimahukan si pemerintah.

Atas sebab itulah selepas era pemerintahan Pepy II (Firaun Dinasti Keenam Kerajaan Lama), ia menandakan berakhirnya era pembinaan piramid besar bagi Tamadun Mesir Purba. Benar, zaman Kerajaan Pertengahan menyaksikan para Firaun kembali membina piramid. Tetapi piramid yang dibina mereka tidak segah Piramid Khufu kerana kekuatan kewangan dan politik yang dimiliki tidak sebesar Firaun-Firaun dari Kerajaan Lama.

Ada pula berpandangan pembinaan piramid merupakan simbolisme kepada gunung. Bagi si pemerintah, dengan piramid yang dibina atas arahan baginda, ia menunjukkan bahawa baginda berkuasa ke atas setiap ceruk kawasan wilayahnya. Ia juga merupakan ingatan kepada warganya bahawa si pemerintah berupaya melindungi dan menjamin keselamatan mereka daripada sebarang anasir termasuk anasir luar.

Dalam sesetengah kes, ada piramid berperanan sebagai tempat pengebumian golongan pemerintah. Apabila monumen sebegini dibina, ia dilihat sebagai cara memastikan pengaruh sang pemerintah terus kekal dalam kalangan mereka walaupun selepas kemangkatan mereka. Kekayaan yang disimpan bersama mereka seperti dilakukan oleh orang Mesir Purba bertujuan menjadikan kehidupan selepas ma.ti si pemerintah dan kerabatnya tetap mewah dan selesa.

Piramid juga dikatakan tempat berlakunya drama sosial membabitkan setiap lapisan masyarakat. Dengan fokus kepada sekumpulan besar manusia, piramid berperanan sebagai pendefinisi, pemisah atau penentu sesuatu kelompok itu sebahagian atau bukan sebahagian daripada masyarakat.

Walau apa pun sebab di sebalik pembinaan piramid, yang pasti ia menggamit minat sesiapa yang melihatnya. Dan secara tidak langsung, ia turut mengingatkan orang ramai agar tidak melupakan sejarah mereka. Ini kerana dengan pengetahuan sejarahlah, ia secara tidak langsung membuatkan manusia berbangga dengan warisan mereka. Atau sebagai ingatan pahit agar kesilapan lama tidak diulangi pada masa akan datang.

RUJUKAN

Hirst, K. Kris. (2021, 16 Februari). Pyramids: Enormous Ancient Symbols of Power. ThoughtCo.

History. (2019, 30 September). Egyptian Pyramids.


Kenapa Neptun Lebih Biru Berbanding Uranus?

Dua planet yang paling jauh daripada matahari iaitu Neptun dan Uranus mempunyai banyak persamaan antara satu sama lain. Kedua-duanya merupakan gergasi ais, mempunyai saiz yang sama, berputar lebih laju daripada bumi dan saksi kepada hujan berlian. Tetapi sebelum kedua-duanya patut digelar sebagai planet kembar, kenapa warna biru Neptun lebih gelap daripada Uranus?

Persoalan ini menghantui para saintis selama bertahun-tahun. Tetapi semua itu berubah menerusi satu dapatan kajian yang dibuat di Universiti Oxford diketuai oleh Profesor Patrick Irwin. Dapatan pasukan beliau ialah perbezaan warna biru ini berpunca daripada lapisan partikel ais metana yang kecil yang tenggelam apabila ia membesar. Partikel ini kemudiannya membentuk salji sebelum ia kembali tersejat ke udara.

Untuk mengkaji imej kedua-dua planet bukan sesuatu yang mudah. Ini kerana kebanyakan imej Uranus dan Neptun diambil oleh prob Voyager-2 semasa melepasi kedua-dua planet pada 1986 (Uranus) dan 1989 (Neptun). Disebabkan imej yang diambil kini melebihi 30 tahun, tidak banyak yang diketahui tentang kedua-dua planet. Lantas, ini menjelaskan mengapa sesetengah saintis mahukan pelancaran prob ke Uranus patut diberi perhatian.

Jadi, bagi menjawab persoalan perbezaan warna biru kedua-dua planet, Profesor Irwin dan pasukannya mencuba satu penyelesaian kreatif. Caranya ialah dengan menggabungkan data Uranus dan Neptun dari Voyager-2 dengan data-data pemerhatian teleskop seperti Hubble. Selepas menilai semua data yang ada, barulah satu model dibangunkan bagi melihat apa sebenarnya berlaku pada kedua-dua planet.

Berdasarkan imej Voyager-2 yang dilancarkan NASA pada tahun 80-an, atmosfera kedua-dua planet yang bergas, sejuk dan tebal itu terbentuk akibat campuran hidrogen, helium dan metana. Di bahagian bawah atmosfera, gas metana menyerap cahaya merah dan memantulkan cahaya biru. Ini menjelaskan mengapa penampilan kedua-dua planet berwarna biru. Dan disebabkan tekanan atmosfera yang tinggi, bau atmosferanya sama macam kentut manusia.

Tetapi pada masa sama, tompokan kimia menghasilkan kabus pada atmosfera kedua-dua planet. Lapisan kabus persis awan ini terhasil apabila radiasi ultraungu matahari bertindak balas terhadap aerosol. Proses fotokimia sebegini tidak hanya berlaku di Uranus dan Neptun sahaja.

Malah, ia turut berlaku di bumi, Zuhrah, Musytari dan Zuhal. Contoh paling mudah, kabut fotokimia yang tercetus di Sungai Buloh pada 1991 akibat interaksi hidrokarbon dan nitrogen oksida (nitrous oxide) dengan cahaya matahari. Kabut ini tercetus angkara satu tragedi yang dikenali sebagai Hiroshima Sungai Buloh.

Dapatan pasukan Profesor Irwin mendapati wujud liputan kabut yang terhasil apabila komposisi gas metana dipecahkan. Liputan ini dikenali sebagai lapisan Aerosol-2 dan jika ia dilihat daripada spektrum cahaya yang kelihatan, ia seperti putih susu. Disebabkan lapisan Aerosol-2 Uranus lebih tebal berbanding lapisan di Neptun, ini mengakibatkan warna biru planet itu lebih pucat berbanding jirannya yang berwarna biru gelap.

Menariknya di sini, perbezaan warna biru Uranus dan Neptun bukan fokus utama kajian pasukan Profesor Irwin. Fokus utama kajian mereka ialah memahami awan dan kabus yang wujud dalam atmosfera gergasi ais – gelaran paling sesuai untuk Uranus dan Neptun. Justeru, dengan mendapat jawapan perbezaan warna kedua-dua planet ini merupakan satu bonus yang tidak disangka-sangka.

Imej Uranus dan Neptun yang direkodkan oleh Hubble turut mendedahkan titik hitam pada kedua-dua planet. Titik-titik hitam ini dikatakan terbentuk di bahagian tengah atmosfera kedua-dua planet. Para saintis percaya titik-titik hitam ini terhasil akibat lapisan-lapisan aerosol yang tebal.

Yang pasti, sebarang kajian berkenaan kedua-dua planet dijangka bergantung kepada data lapangan dan teleskop-teleskop sedia ada termasuk Hubble. Jika para saintis mahu menunggu data terbaru Voyager-2, maka mereka perlu menunggu 20 tahun lagi sebelum mendapat data Uranus seterusnya daripada prob berkenaan. Voyager-2 dijangka sampai di Uranus pada musim bunga tahun berkenaan.

Tetapi para saintis tidak perlu menunggu lama macam Musang Berjanggut. Dengan Teleskop Angkasa Lepas James Webb telah dilancarkan beberapa bulan sebelumnya, ia memberi harapan kepada mereka untuk mendapatkan imej lebih jelas Uranus dan Neptun. Dengan misi penghantaran prob ke Uranus memerlukan sokongan politik, teknikal dan kewangan bagi merealisasikan usaha pelancaran pada 2031, ini dianggap alternatif terbaik.

RUJUKAN

Gamillo, E. (2022, 8 Februari). Why Twin-Like Ice Giants Uranus and Neptune Are Different Shades of Blue. Smithsonian Magazine.

Howell, E. (2022, 1 Jun). Shades of Uranus: Scientists know why the planet and Neptune are different hues of blue. Space.com.

Kelvey, J. (2022, 4 Jun). Scientists learn why Neptune is a darker hue than Uranus. The Independent.

Luntz, S. (2022, 31 Januari). Why Neptune And Uranus Are Different Shades Of Blue. IFLScience.


Gundala: Harapan Bagi Rakyat

Kalau nak diikutkan melalui poster Gundala yang semakin menular sekarang, mungkin ia kurang memberi impak kepada para penggemar filem. Apa yang penonton boleh harapkan daripada adi wira yang seimbas seperti Deadpool, Daredevil atau The Flash ni? Artikel ini akan memberikan sedikit pengenalan mengenai Gundala. Di Indonesia, Gundala tidak asing lagi sejak kelahirannya pada tahun 1969 melalui komik ‘Gundala Putra Petir’. Putera Petir? Ala-ala Thor ke Gundala ni? Menurut pencipta karakter Gundala, Harya Suraminata, Gundala diilhamkan daripada tokoh legenda Jawa iaitu Ki Ageng Selo yang dipercayai mempunyai kebolehan luar biasa untuk menangkap petir dengan tangannya sendiri.Nama Gundala pula diambil daripada ‘Gundolo’ iaitu petir dalam Bahasa Jawa.

Dengan pengakhiran filem Marvel Cinematic Universe yang begitu epik, para peminat filem bergenre adi wira pasti mahukan sesuatu yang sangat-sangat mengagumkan. Pada saya, langkah Joko Anwar untuk memulakan pembikinan filem adi wira Indonesia adalah satu percubaan yang cukup berani. Orang juga pasti menaruh harapan yang tinggi pada beliau selepas kejayaan filem ‘Pengabdi Setan’ pada tahun 2017 yang berjaya merangkul beberapa anugerah dari dalam dan luar negara.

Secara peribadinya saya sejak dulu kagum dengan lakonan Abimana Aryasatya yang berperanan sebagai Gundala dalam filem ini. Jadi, saya tidak teragak untuk menjadi antara orang yang pertama menonton filem Gundala di Malaysia. Saya berpeluang untuk ke tayangan perdana Gundala anjuran TGV Cinemas.

Bila lagi saya dapat jumpa Abimana Aryasatya, bukan? Ternyata, perjalanan jauh saya dari Melaka sangat berbaloi dan saya cukup berpuas hati dengan filem ini. Patutlah filem ini dapat sampai ke festival filem peringkat antarabangsa seperti Festival Filem Antarabangsa Toronto dan Paris International Fantastic Film Festival. Bukan biasa-biasa filem ni. CGInya yang cukup kemas, kombinasi scene aksi, mesej yang positif dan sedikit humor pasti membuatkan penonton rasa sayang nak pergi ke tandas waktu tayangan.

“Harapan kepada rakyat ialah candu. Dan candu itu berbahaya.” Begitulah antara dialog utama Pengkor dalam filem ini. Filem ini menggunakan latar belakang yang rakyat Malaysia,Indonesia atau di mana-mana negara membangun mudah untuk ‘relate’ seperti kesempitan hidup akibat jurang ekonomi yang begitu luas, rasuah dan sikap ahli politik yang tidak mengendahkan kepentingan rakyat.

Watak Pengkor yang dilakonkan oleh Bront Palarae memegang pengaruh yang cukup kuat dalam badan perwakilan rakyat dan seterusnya memberi impak negatif kepada masyarakat minoriti. Adalah tugas Gundala sebagai patriot pertama untuk membela nasib golongan tertindas. Menurut Joko Anwar dalam majlis pratonton filem di Kuala Lumpur baru-baru ini, beliau mahu menyampai mesej tentang keburukan rasuah sebagai kelakuan tidak bermoral namun dianggap perkara biasa di Indonesia.

Barisan pelakonnya bukan biasa-biasa tau! Cecep Arif Rahman dan Yayan Ruhian yang berlakon filem John Wick Chapter 3 pun ada dalam filem ni.  Scene aksi dia cukup power sesuai dengan reputasi masing-masing  sebagai pelakon aksi yang semakin mekar di Hollywood walaupun screentime diorang tak lama sangat.

Sejurus selepas tayangan perdana Gundala di Indonesia, Bumilangit Studios turut mengumumkan Bumilangit Cinematic Universe Jilid 1 iaitu filem-filem adi wira lain yang akan menyusul selepas Gundala dalam tempoh 5 tahun mendatang. Filem-filem tersebut adalah Sri Asih, Godam & Tira, Si Buta Dari Gua Hantu, Patriot Taruna dan Mandala Golok Setan.

Antara pelakon papan atas yang akan menganggotai semesta Bumilangit ialah Sri Asih lakonan Pevita Pearce, Nicholas Saputra sebagai Aquanus dan Dian Sastro sebagai Dewi Api.

Kalau dilihat secara kasar, mungkin ada beberapa watak dalam semesta Bumilangit yang menyerupai watak superhero yang sedia ada, namun elemen nusantara masih dapat dilihat dari segenap sudut. Bukan senang untuk filem genre adi wira mendapat tempat di hati penonton dengan lambakan filem-filem hebat yang ada sekarang.

Namun, saya percaya filem ini dapat menambat hati para penggemar filem superhero di Malaysia. Mungkin tak lama lagi akan ada fanbase Bumilangit dekat Malaysia sendiri. Akhir kata, nantikan kemunculan Gundala  bermula 26 Disember 2019 di pawagam seluruh Malaysia. Jangan lupa untuk lepak sekejap lepas habis filem sebab ada post credit scene untuk hint filem Bumilangit seterusnya!


Bangsa Perak Bangsa Melawan

Orang Perak ni nampak selamba hidup dia. Rileks nunggu doyan. Tapi bila melawan, melawan betul-betul.

Orang Perak pernah berperang dengan Dutch Republic. Orang Perak pernah berperang dengan Kingdom of Siam. Orang Perak pernah bertempur dengan Great Britain. Ini bukan perang air liur ke apa, ini perang pakai peluru meriam tumpah darah. Face-to-face.

Selain perang terbuka, Perak pertahan bumi dia dengan ‘diplomasi timah‘ seperti yang dilakukan kepada Belanda, Siam dan Inggeris. Perak juga buat ‘diplomasi gajah’ sepertimana yang dikenakan kepada Siam untuk mengelakkan ufti Bunga Emas yang dipaksa Siam. Great Britain bersahabat dengan Kingdom of Siam, tapi bila Perak tunjuk bijih timah, Great Britain bagi senapang ke Perak untuk perang dengan Siam. Great Britain ni bertuankan duit dan boleh dibeli dengan timah.

Lepas tujuh tahun perang dengan Siam, akhirnya empayar Siam kalah dengan orang makan durian. Askar Siam berdicit lari ke tebing seberang sungai takutkan rentaka-rentaka orang Perak. Raja Siam pun tak berani bagi anugerah gelaran-gelaran kepada sultan Perak, sebabkan orang Perak tak sio dengan gelaran pelik dari Siam. Kekal lah Perak sebagai negeri utara yang bersempadan dengan Siam tapi menang perang melawan Siam buat selama-lamanya.

Orang Belanda boleh takluk satu Jawa, tapi sangkut di Perak. Orang Perak serang dan musnahkan Kota Belanda sampai jadi padang jarak padang tekukur. Belanda cabut lari ke Batavia. Ingat dia seorang kepala batu. Belanda tak boleh survive tanpa timah dari Perak. Perak kawal harga timah masa tu. Belanda tersepit dalam perangkap ekonomi. Paling cikai pun, terpaksa mengadap Acheh, minta nasihatkan Perak ‘bagi muka’ sikit pada orang Belanda.

Burma pernah berperang dengan Great Britain, kalah, raja dia kena buang, institusi berajanya dihapuskan, satu empayar kena jajah total masuk bawah Crown.

Orang Perak negeri dia kecil je, berperang juga dengan Great Britain, akhirnya kalah jugak (mana maunye yob, negeri kecik lawan satu empayar kolonial), tapi orang Inggeris nak implement macam di Burma tak bolehla pulak. Raja boleh buang tapi institusi raja tak boleh buang. Diorang stuck sekurang-kurangnya 3 benda ni:

1) Perjanjian Pangkor. Kalau hapuskan sistem beraja, perjanjian ni dah tak relevan. Kena buat perjanjian baru. Inggeris kena jilat ludah sendiri.

2) Institusi beraja Perak yang berlapis-lapis. Burma monarki mutlak. Perak pakai sistem pembesar. Sultan kena buang, Raja Muda naik. Sistem automatik macam ni memeningkan Inggeris. Uncle Jack checkmate tang situ. Kalau tak diikut, Perak havoc. Bila Perak havoc satu negeri, ini bermaksud pengeluaran bijih timah akan terencat, maka merugikan Inggeris balik.

3) Setiap pembesar Perak adalah “warlord”. Masing-masing ada pengikut dan hulubalang sendiri. Great Britain baru selesai perang dengan ‘pengikut Sultan Abdullah‘ tapi belum seluruh negeri Perak. Sultan fungsi dia sebagai ‘maharaja’ pemersatu. Tanpa raja, huru-hara akan berlaku dan ini merugikan pihak Inggeris.

Zaman Sultan Idris I dan keturunannya banyak lawan British pakai akal dan muslihat politik. Perak jadi kuasa ‘de facto’ dalam Negeri-negeri Melayu Bersekutu sebab ‘wirtschaftswunder’ dia. Kuasa ekonomi dia meroket sampai Kingdom of Siam terpaksa mengadap sultan nak pinjam duit apabila Chinese-Siamese Bank telah muflis pada hujung tahun 1913. Tradisi pertandingan ragbi antara MCKK dengan Vajiravudh College ada kaitan dengan lawatan ni. Menariknya, MCKK mula 1905 lebih awal dari kolej raja Siam itu. Nampak jauh ke depan wawasan Sultan Idris I masa tu.

Dengan kuasa ekonomi, Perak ugut British pulangkan Pulau Pangkor. Alkisahnya pada zaman perang dengan Siam dulu, Kedah dan Perak sama-sama bagi pulau pada orang Inggeris dengan objektif melawan Siam. Tapi Kedah kena tipu Inggeris, sampai sekarang pulau jadi milik orang. Inggeris pulak diakal Perak, akhirnya pulau kembali jadi milik sendiri.

Dulu ada krisis politik, mesyuarat sorang je Melayu, mana maunye, walhasilnya kampung-kampung Melayu jadi 99 tahun,dah macam leasehold dibuatnya. Kampung orang lain pulak hakmilik kekal. Nampak sangat nipunye. Maka melawanlah orang Perak bersama sultan.

Apapun, banyak benda boleh dijadikan sempadan dan iktibar dari kisah orang Perak yang melawan ini. Lain negeri lain pengalaman dan kisahnya.

Bangsa Perak, bangsa melawan.
Fight for your right.

~Srikandi


Pisau Yang Diperbuat Daripada Tahi Manusia

Pada
tahun 1988, ahli antropologi dari University of  British Columbia, Wade Davis telah
mencatatkan bukunya Shadows in the Sun sebuah kisah yang diberitahu
kepadanya oleh orang Inuit bernama Olayuk Narqitarvik. Kisah ini menceritakan
bagaimana seorang tua yang tidak mahu berpindah dan mahu tinggal seorang diri
di dalam ais (igloo) pada sekitar tahun 1940 hingga 1950-an.

Dalam
usaha untuk menghalang orang tua itu untuk terus tinggal di situ, keluarganya
merampas semua barang-barangnya. Ketika berlakunya ribut salji, orang tua
tersebut keluar dari igloo-nya dan membuang air besar. Najisnya itu
diasah sehingga menjadi pisau beku (frozen blade) yang ditajamkan
menggunakan air liur. Pisau tersebut pernah dia gunakan untuk membunuh anjing.
Tulang rusuk anjing tersebut digunakan untuk membina peluncur salji. Orang tua
tersebut kemudiannya menghilangkan diri.

Kebenaran
kisah ini tidak dapat dipastikan. Davis sering menceritakan kisah ini dalam
nada humor dan melihat kisah ini sebagai simbolik bagaimana orang Inuit
bergelut dalam persekitaran sejuk. Tetapi idea menggunakan najis sebagai
peralatan bukanlah sesuatu yang tidak pernah didengari.

Pada
tahun 1953, Peter Freuchen, seorang pengembara artik dari Denmark pernah
mencatatkan dalam autobiografinya bahawa dia pernah bentukkan najisnya menjadi
pahat. Kemudian, dibekukan dan digunakan untuk melepaskan diri dari parit ais
dan salji.

Ahli
arkeologi eksperimental, Metin Eren dari Kent State University pernah
mendengar kisah menarik tentang orang Inuit ini dari Davis. Menurut Eren, ramai
menggunakan kisah ini sebagai bukti bahawa orang Inuit pandai mereka-cipta.
Untuk memastikan perkara ini, Eren dan kumpulannya mahu membuktikan sama ada
pisau yang diperbuat daripada najis beku benar-benar dapat membunuh anjing.

Makmal
arkeologi Eren digunakan untuk menguji kemampuan dan kekuatan peralatan
tradisional. Eren sangat berdedikasi dalam lapangan kerjanya sehinggakan dia
pernah hampir kehilangan jarinya ketika menguji peralatan batu.

Untuk
menguji pisau bernajis beku itu, Eren telah mengambil diet berprotein tinggi
seperti yang dimakan oleh orang Inuit untuk 8 hari. Pada hari keempat, Eren
menggunakan najisnya lalu dibentuk menjadi bentuk pisau. Kemudian, dibekukan
pada suhu -20 darjah Celsius. Menurut Eren, dia melakukan apa yang terdaya
untuk memastikan eksperimen tersebut berjaya tetapi hasilnya hampa. Pisau najis
beku tersebut tidak mampu memotong, tetapi mencair. Keadaannya kelihatan sama
seperti krayon berwarna coklat.

Hasil
eksperimen Eren tidak menafikan nilai yang dinyatakan dalam anekdot Narqitarvik
yang disampaikan oleh Davis. Kisah tersebut mempunyai nilai dalam pengajaran
dan budaya orang Inuit. Walau bagaimanapun, kisah tersebut tidak sepatutnya
dijadikan sebagai fakta seperti yang dilakukan oleh sesetengah orang termasuk The
Arctic Institute.

RUJUKAN:


Kaum Miriek: Kaum Yang “Hilang” Di Sarawak

MUNGKIN ramai yang diluar sana tidak pernah mendengar nama kaum Miriek namun hakikatnya mereka itu ada di Sarawak iaitu nun di bumi Miri, lokasi dimana banyak penempatan mereka berada. Malah jika diikutkan betapa istimewanya kau mini, nama Miri itu sendiri diambil bersempena dengan nama kaum ini.  Ini kerana merekalah pembuka asal Miri itu sendiri iaitu apabila mereka mula berhijrah ke lembah sungai-sungai di Miri seperti di Sungai Miri.  Dan sebelum kita cuba mendalami perjuangan mereka yang mahukan kaum mereka diangkat sebagai salah satu pembentuk kepelbagaian kaum di Sarawak dan bukannya dikategorikan sebagai Kaum Melayu Sarawak adalah lebih molek untuk kita mengenali sejarah mereka yang agak jarang diwar-warkan.

Asal Muasal Kaum Miriek

Mengikut sejarah asal muasal kaum Miriek merupakan satu kumpulan masyarakat yang berhijrah daripada satu penempatan nenek moyang mereka iaitu Apo Kayan beratus-ratus tahun dahulu.  Ketika di Apo Kayan, mereka adalah satu kelompok masyarakat yang cintakan kedamaian dan dek kerana itu mereka langsung tidak mengamalkan dasar perluasan wilayah.

Kerana dianggap lemah kerana menjadi minority maka mereka menjadi mangsa kepada kaum Kayan yang dominan di Apo Kayan.  Mereka diperangi di dalam perluasan wilayah kaum Kayan yang turut mengamalkan perang kayau.  Disebabkan perang itulah juga menyebabkan demi survival kaum Miriek, akhirnya membawa kepada penghijrahan mereka ke kawasan Baram beratus-ratus tahun dahulu dan seterusnya meneroka serta membuka seluruh kawasan dan cabang sungai-sungai Miri dengan menjadikan pertanian dan nelayan sebagai sumber ekonomi mereka.

Sudah menjadi lumrah sejak dahulukala bagi etnik-etnik di Borneo bagi memastikan kesinambungan sesuatu kaum agar tidak hilang dan juga untuk menjaga kestabilan serta keamanan, maka perkahwinan campur akan diadakan.  Dengan adanya perkahwinan campur ini maka hubungan baik antara kaum-kaum yang mendiami kawasan yang sama akan lebih kukuh dan terjamin.   Kaum Miriek sendiri tidak terkecuali dan kerana adanya tradisi kahwin campur ini maka kerana itulah Etnik Miriek terbahagi kepada dua sub-etnik iaitu yang dinamakan Miriek Bahut dan Miriek Permaisuri.

Miriek Bahut – Ianya adalah orang asli etnik Miriek iaitu tidak mengadakan perkahwinan campur dengan kumpulan masyarakat lain.

Miriek Permaisuri – Merujuk kepada perkahwinan campur yang telah diadakan antara seorang wanita  Miriek Bahut bernama Timah dengan seorang bernama Tahir, anak kepada Ratu Permaisuri dari Sulawesi.  Perkahwinan campur inilah menjadi titiktolak perkahwinan kaum Miriek dengan etnik-etnik lain di Sarawak seperti Melayu, Iban dan sebagainya.  Merekalah dikenali sebagai Miriek Permaisuri.

Kaum Miriek Dan Carigali Minyak Secara Konvensional

Miri, satu kawasan di Sarawak yang cukup gah di dalam dunia industri minyak dan gas global kerana di bumi Miri inilah banyak operasi penggalian minyak dijalankan dari sejak zaman Brooke sehinggalah sekarang.  Malah ketika Perang Dunia Kedua, oleh kerana kepentingannya sebagai zon ekonomi di Borneo, Tentera Nippon Go telah mendarat terlebih dahulu di bumi Miri di dalam rentetan perluasan agenda mereka yang dikenali sebagai “Kita Buroneo”.

Dan sebelum Brooke melakukan pengkomersialan minyak, sebenarnya kaum Mirieklah yang terlebih dahulu melakukan penerokaan secara konvensional. Buktinya pada Ketika Brooke hendak mengkomersialkan sumber minyak di Miri, Residen pertama Marudi dibawah Kerajaan Brooke yang bernama Claude Champion Crespigni pada tahun 1882 dan 1884 telah merujuk bahawa rakyat tempatan yang mendiami Sungai Miri yakni Kaum Miriek adalah yang terlebih dahulu mengetahui adanya hasil minyak di Miri.

Di dalam laporan beliau kepada Brooke pada tahun 1882 menyatakan bahawa 18 buah telaga minyak yang digali secara manual oleh Kaum Miriek harus Kerajaan Brooke pertimbangkan di dalam kajian mereka sebelum mula mengkomersialkan sumber tersebut.  Sekali lagi pada tahun 1884 beliau tetap merujuk kaum Miriek di dalam laporan beliau iaitu “…the oil district near the mouth of the Miri River should be thoroughly searched and reported on”. “Earth oil” was used by local people for lighting lamps, waterproofing boats and medicine purposes..”

Jatti Miriek – Antara Bahasa Tertua Di Dunia

Andai sudah mempunyai satu golongan masyarakat maka sudah tentu ada bahasanya.  Dan mungkin ramai yang diluar sana tidak mengetahui bahawa etnik Miriek mempunyai bahasanya sendiri iaitu jika dikalangan etnik Miriek menggelarnya Bahasa Tuttot Miriek yang dipercayai telah dipertuturkan lebih 400 tahun lamanya.  Oleh kerana bahasa ini adalah satu bahasa yang jarang dikaji dan kekal sebagai bahasa lisan sahaja maka penggunaan bahasa ini di kalangan etnik Miriek generasi baru amat kurang atau langsung tidak digunakan.  Dan ini adalah sesuatu yang merugikan kerana bahasa itulah sebenarnya akar kepada adat budaya dan sejarah etnik Miriek itu sendiri.

Biarpuln ia jarang dikaji namun masih terdapat beberapa pengkajian yang menjurus kepada bahasa Miriek seperti apa yang dinyatakan oleh Blust (1972;1974) iaitu Bahasa Miriek tergolong dalam sub-kelompok Baram Hilir dalam bahasa-bahasa Utara Sarawak yang merangkumi Bahasa Miriek, Dali’, Berawan, Kiput, Narom, Lelak, Lemeting di Sarawak dan Belait serta Tutong di Brunei.  Sementara itu jika menurut rujukan Etnologi Malaysia, nama bahasa ini pula dikenali sebagai Murik. Bahasa Murik ini diklasifikasikan di bawah rumpun bahasa Austronesia, Malayo-Polinesia, Utara Borneo, Utara Sarawak, Kayan, Kenyah dan Murik. Namun kini bahasa Miriek lebih terkenal sebagai bahasa Jatti Miriek.

Etnik Miriek itu Kaum Melayu?

Di dalam kita berbicara mengenai etnik Miriek, sesuatu yang agak mendukacitakan kerana dengan gah nya sejarah serta punya bahasa antara yang tertua di dunia, namun kelibat nama Miriek itu sebagai satu identiti kaum sudah pupus sama sekali.  Di dalam daftar kaum di Malaysia, carilah dimana-mana ianya langsung tidak disebutkan sama sekali.  Mengapa ini berlaku?

Menurut Mohd Yaakub (1989), sistem klasifikasi awal kumpulan pribumi Sabah dan Sarawak dilakukan dari sudut pandang pembuat dan perancang dasar kerajaan. Beliau berkata, pihak berkuasa melabelkan pelbagai kumpulan etnik ini mengikut ciri-ciri seperti profil persaudaraan, corak kediaman, konsep pemilikan harta, adat, pantang larang dan aspirasi bagi memudahkan proses pengklasifikasiannya.

Klasifikasi sebegini adalah cara yang memudahkan pemerintah Eropah ketika itu dalam melaksanakan kawalan atas rakyatnya (Morris, 1989;183). Sebagai contoh, apabila orang Barat dan pengkaji komuniti pribumi tiba di Borneo, mereka telah menggunakan dasar masing-masing untuk mengelompokan penduduk pribumi bagi memudahkan penelitian mereka dalam mengkaji kaum tersebut. Cara pengelompokan yang longgar ini telah menyukarkan pengkaji untuk mengkaji bahasa mereka kerana ciri-ciri yang digunakan untuk pengklasifikasian ini berubah-ubah mengikut selera pengkaji.

Perkara ini juga dapat dilihat dalam kajian Ko (1987) mengenai “Kumpulan Orang Asal Kecil di Sarawak” yang bertujuan menyiasat bagaimana kumpulan etnik minoriti dikenalpasti dan diklasifikasikan pada masa lalu. Penggunaan konsep barat dalam mengenalpasti kumpulan etnik dan tren penggabungan kumpulan etnik yang kecil menjadi lebih besar di Borneo memberi kesan sehingga ke hari ini. Dan Kaum Miriek adalah satu daripada kumpulan etnik yang telah melalui proses ini. Dalam laporan Banci Penduduk 1960 (Ko, 1987) kumpulan Narom, telah dikelompokkan di bawah bahasa Melayu manakala Belait dan Tutong dicatatkan di bawah Bisaya dan Long Kiput di bawah kumpulan Kenyah.

Namun Miriek tidak disenaraikan dalam mana mana senarai ini. Menjelang 1980, Miriek tidak lagi muncul sebagai entiti berasingan dalam laporan banci. Kehilangan kumpulan ini daripada senarai kumpulan etnokultural etnik di Sarawak adalah berpunca daripada masyarakat Miriek sendiri yang menganggap diri mereka sebagai Melayu.

Atas sebab inilah menjadi pendorong kepada misi dan perjuangan Persatuan Jatti Miriek Miri untuk memohon Kerajaan Negeri Sarawak “mengembalikan kaum Miriek yang hilang” di Sarawak.  Bukan hanya bercita-cita di alam maya namun persatuan ini telah mengatur gerak langkah dengan mengaturkan pertemuan demi pertemuan dengan Ketua Menteri Sarawak malah juga turut mendapat perhatian daripada Tuan Gabenor Sarawak iaitu Tun Pehin Seri Abdul Taib bin Mahmud.

Bup Iddeh Itai

Melihat kepada betapa maha pentingnya bahasa Miriek itu dilestarikan agar ianya tidak pupus ditelan dek zaman, dengan usaha sendiri iaitu oleh Persatuan Jatti Miriek telah tampil untuk menerbitkan satu buku yang dinamakan Bup Iddeh Itai.  Dan buku ini telah berjaya mengumpulkan 4167 daftar kata yang telah direkodkan yang ditampilkan di dalam tiga bahasa iaitu Miriek > Melayu > Inggeris.

Satu usaha yang sebenarnya harus kita puji kerana hanya dengan ini sahaja generasi baru akan mampu belajar bahasa pertuturan harian mereka yang mungkin langsung tidak pernah mereka dengar atau gunakan.  Malahan mana-mana kaum di Malaysia juga digalakkan untuk mempelajari sendiri bahasa kaum Miriek yang unik.

Penutup

Artikel ini ditulis bagi memberikan semangat kepada pejuang-pejuang Miriek untuk terus utuh dan kuat menghadapi pancaroba di dalam perjuangan mereka mengangkat semula Kaum Miriek dimata dunia.  Anak bangsa Miriek sewajar jangan pernah malu denga asal keturunan sendiri.  Agama dan carahidup kita mungkin boleh bertukar tetapi jati diri kita sebagai Miriek akan terus digenggam sehingga ke nafas yang terakhir.

Ingat seperti pesanan penulis ketika pertemuan kita yang tidak dirancang di Kuching, Sarawak tempohari.. “Uoh mebic iddeh Miriek alem junyak” atau di dalam Bahasa standard Melayu Sarawak “sik akan ilang urang Miriek di dalam dunia”.

Semoga pergerakan mendokumentasikan bahasa Miriek ini membolehkan Miriek mendapatkan semula bahasa dan identiti mereka.

-HB-

#kameksayangSarawakbah!
#ittaisammahitai

Nota: Foto yang menjadi teaser artikel adalah foto ekslusif dari Persatuan Jatti Miriek yang memperkenalkan keindahan busana tradisional Kaum Miriek bersama dengan Bup Iddeh Miriek yang diterbitkan oleh mereka.


Kenapa Susah Sangat Manusia Nak Hidup Kat Marikh?

Menetap di planet selain Bumi adalah impian berupa sains fiksyen yang sekian lama diminati oleh peminat cerita sains fiksyen. Filem dan juga animasi sains fiksyen yang menunjukkan kehidupan indah di planet lain turut memainkan peranan untuk kobarkan minat para peminat.

Kini, seorang jutawan terkenal bernama Elon Musk sedang mencuba merealisasikan impian para peminat sains fiksyen ini dengan penubuhan projek SpaceX iaitu projek kolonisasikan planet Marikh. Beliau yang mengambil jawatan CEO SpaceX memilih planet Marikh sebagai planet pilihan kerana planet ini sekian lama menjadi perhatian warga sains angkasa untuk mencari bukti kehidupan dalam planet merah ini.

Walaupun Musk berusaha melaksanakan projek ini, namun kehidupan di Marikh mungkin berbahaya dan tidak selamat. Ini pernyataan Musk setelah diwawancarakan oleh ketua persidangan TED bernama Chris Anderson. Beliau boleh janjikan penghantaran warga Bumi ke planet merah ini, namun beliau khuatir keadaan planet yang sangat berbeza dengan Bumi akan menjadi sukar untuk Musk bersama pasukannya untuk menjayakan projek mega ini.

Menurut Musk, meneroka di planet Marikh seperti meneroka benua Antartika sekitar tahun 1990-an, meneroka dengan penuh teruja namun pada akhirnya tidak diketahui keselamatan untuk pulang dari penerokaan.

Kita harus mengetahui apakah keadaan geografi dan atmosfera di planet Marikh jika benar apa yang Musk dakwakan ini. Purata suhu persekitaran planet ini ialah sekitar -62.22 ° Celsius, lebih sejuk dari puratau suhu Antartika. Planet ini berbatu, penuh dengan gunung volkanik dan ngarai. Apatah lagi keadaan atmosfera yang begitu nipis dan kandungannya bahaya untuk manusia sedut.

Tambahan lagi, jumlah graviti planet Marikh adalah satu pertiga dari graviti Bumi. Jika manusia hadir di Marikh tanpa sebarang kelengkapan pernafasan, dia akan meninggal dunia hanya beberapa minit saja.

Projek Musk adalah membina sebuah kota berskala besar di planet merah tersebut. Pada tahun 2019, beliau menganggarkan bahawaprojek ini memerlukan sejuta tan kargo untuk membina kota tersebut. Maka, kos pembinaannya memerlukan US$100 billion hingga US$10 trillion!

Mungkin pembinaan kota ini memerlukan beberapa dekad lagi untuk menjayakannya. Maka, warga Bumi yang berniat untuk menduduki Marikh harus memikirkan semula impaknya dan perlu melatih diri untuk memastikan tubuhnya biasa dengan keadaan geografi dan atmosfera yang ekstrem itu.

Musk percaya bahawa tamadun manusia kini bakal mengalami kehancuran akibat beberapa faktor seperti Perang Dunia Ketiga, bencana alam, atau hempasan meteor. Maka, projek ini adalah satu-satunya alternatif beliau untuk memastikan tamadun manusia berkekalan di luar Bumi. Walaupun, beliau ketahui bahawa hayatnya tidak panjang, namun beliau tetap pastikan projek mega ini akan terlaksana.

Pada tahun 2020, Musk merancang untuk membina 1,000 buah kapal angkasa dalam tempoh 10 tahun dan menghantar seramai sejuta warga Bumi pada tahun 2050. Beliau jangkakan bahawa manusia bakal menjejaki tanah planet merah pada tahun 2029. Tambahan lagi, beliau akan menghasilkan tiket khas untuk penerbangan ke planet Marikh yang dia pasti mampu dibeli.

“Kejayaan misi ini (SpeceX) tidak terjamin, namun keterujaan itu harus ada”, kata Musk di akhir wawancara dalam persidangan TED.

RUJUKAN:

Kay, Grace. 20 April 2022. Life on Mars Will Be ‘Dangerous, Cramped, Difficult, Hard Work’, Says Elon Musk. Science Alert.


Perkampungan Air Di Sabah:  Ancaman Kebakaran Dan Operasi Perobohan

Petempatan kampung air merupakan bentuk petempatan tradisi yang lumrah terdapat di sebahagian besar pinggir pantai, pulau-pulau dan muara-muara sungai Pulau Borneo amnya dan negeri Sabah khasnya. Semasa keagungan kerajaan-kerajaan maritim sebelum abad ke-19,  petempatan kampung air adalah bekas kota-kota yang menjadi pusat pentadbiran dan perekonomian sesebuah kerajaan maritim tersebut. Petempatan tersebut kemudiannya musnah akibat penjajahan kuasa-kuasa barat dan peranannya berubah daripada sebuah petempatan pusat kepada petempatan terpinggir. Pada masa kini, kebanyakan petempatan kampung air telah dianggap sebagai kawasan setinggan yang bermasalah.

Kawasan perkampungan air juga dikatakan sebagai kawasan hitam yang sering dikaitkan dengan pelbagai kegiatan jenayah antaranya termasuklah penyeludupan, perjudian, dan dadah. Petempatan kampung air juga menjadi punca kepada berlakunya masalah pencemaran air sungai atau laut. Hal ini  kerana sampah sarap dan sisa kumbahan penduduk dibuang terus ke sungai atau laut yang kemudiannya menghadirkan bau yang busuk serta pemandangan kurang menyenangkan. Dalam pada itu, pembinaan rumah-rumah yang terlalu padat dan sesak telah mendedahkan petempatan kampung air kepada bahaya kebakaran.

Boleh dikatakan hampir setiap bulan, tragedi kebakaran berlaku di kawasan perkampungan air. Tragedi ini menjadi satu ancaman dan mimpi ngeri kepada penduduknya yang ramai. Apabila bercakap tentang penduduk, satu lagi masalah besar yang timbul ialah penduduk yang bukan warganegara Malaysia, sama ada datang dengan izin atau tanpa izin. Kebanyakannya, tanpa izin. Keadaan ini  telah menyebabkan tidak semua kewujudan petempatan kampung air diiktiraf oleh kerajaan tempatan. Sebilangan petempatan kampung air dianggap oleh pihak berkuasa sebagai kawasan negatif dan bermasalah. Pihak berkuasa mengkategorikan kampung-kampung air tersebut setaraf dengan penempatan setinggan.

Oleh yang demikian, pihak kerajaan sama ada kerajaan tempatan, kerajaan negeri atau kerajaan pusat tidak melakukan sebarang bentuk pembangunan di kawasan-kawasan tersebut. Malah, pihak berkuasa telah mengambil pendekatan untuk menghapuskan petempatan kampung-kampung air dengan melaksanakan usaha pembongkaran terhadap petempatan yang terlibat. Persoalannya, adakah kebakaran-kebakaran yang mewarnai paparan berita sama ada media cetak atau media elektronik ini benar-benar berlaku tanpa disengajakan ataupun ada antaranya yang disebabkan oleh pembersihan dalam diam (sebagai mana yang didakwa oleh segelintir masyarakat di sana).

Sebenarnya, kebakaran-kebakaran yang berlaku di sana bukanlah kebakaran terancang. Keadaan kawasan petempatan menjadi faktor utama kebakaran berlaku. Rumah-rumah yang dibina di kawasan ini diperbuat daripada kayu. Jarak dari satu rumah ke satu rumah juga sangat dekat ibarat sepelaung sahaja jaraknya. Kedudukan kawasan ini yang terletak di pinggir laut juga mempengaruhi kebakaran kerana tiupan angin menyebabkan api yang kecil walau hanya sekeping kertas yang terbakar mudah merebak. Bukan itu sahaja, sistem pendawaian elektrik yang tidak menepati piawaian juga menyebabkan litar pintas berlaku dengan mudah dan menyebabkan kebakaran.

Petempatan kampung air yang tidak diiktiraf telah dikategorikan setaraf dengan petempatan setinggan. Di petempatan tersebut pihak kerajaan tidak menyalurkan sebarang bentuk pembangunan, sebaliknya seboleh mungkin cuba menghapuskan kawasan petempatan tersebut. Salah satu langkah untuk menghapuskan petempatan kampung-kampung air yang tidak diiktiraf adalah dengan melakukan usaha pembongkaran rumah-rumah di perkampungan air yang telah dikenal pasti.

Usaha pembongkaran petempatan setinggan di perkampungan air di Sabah khususnya di Kota Kinabalu telah dijalankan sejak pertengahan tahun 1980 an lagi. Tindakan membongkar rumah-rumah setinggan di perkampungan air tersebut adalah tertakluk kepada undang-undang yang diguna pakai bagi menangani masalah setinggan. Undang-undang berkenaan adalah Undang-undang Kecil Bangunan 1951, Land Ordinance (Chapter 68) dan Kanun Keseksaan (Panel Code) Seksyen 447. Perlu dijelaskan, sejak tahun 1986, kerajaan negeri Sabah telah memperkenalkan Polisi Pembendungan. Tujuan utama Polisi Pembendungan adalah untuk mengehadkan atau menghentikan pembinaan rumah-rumah di petempatan setinggan khususnya di kampung air sama ada di kawasan tanah milik kerajaan atau milik persendirian.

Polisi ini juga bertujuan untuk menjaga kebersihan kawasan sekitar khususnya di kawasan berhampiran dengan bandar. Selain menghentikan pembinaan, melalui polisi ini juga pihak berkuasa tempatan tidak membenarkan kerja-kerja mengubahsuai bagi tujuan membesarkan saiz rumah di kawasan setinggan. Rumah-rumah di kawasan yang dikenal pasti akan dinombori dan didaftarkan oleh Majlis Bandar Raya Kota Kinabalu.

Pada tahun 2002,  usaha membongkar petempatan setinggan di kampung air telah dipergiatkan semula. Bilangan rumah setinggan yang telah dirobohkan oleh pihak berkuasa tempatan telah meningkat kepada 4,406 buah rumah.  Peningkatan tersebut adalah sebanyak 599% berbanding tahun 2001. Hal ini merupakan ekoran daripada  tindakan drastik pihak kerajaan dalam usaha membanteras petempatan haram di sekitar bandar raya Kota Kinabalu. Antara petempatan kampung air setinggan yang terlibat di bandar raya tersebut adalah Kampung Sembulan, Kampung Kuala Likas, Kampung Lok Urai, Kampung Pondo dan Kampung Lokub Jalan Sepanggar.

Pada masa kini, kawasan yang menarik perhatian umum adalah perkampungan air Pulau Gaya khususnya Kampung Air Pondo dan Kampung Air Lok Urai. Kedua-dua perkampungan air ini merupakan tempat tinggal bagi pendatang-pendatang Filipina yang masuk secara tidak sah. Kedua-dua perkampungan air ini merupakan tempat tinggal bagi pendatangpendatang Filipina yang masuk secara tidak sah. Oleh yang demikian pihak berkuasa tempatan bersungguh-sungguh menjalankan operasi membongkar rumah-rumah di kedua kampung air tersebut.

Sebelum kerja-kerja pembongkaran dilakukan pihak berkuasa akan mengeluarkan notis perobohan kepada penduduk yang terlibat. Notis tersebut mengehendaki penghuni rumah terbabit perlu merobohkan bangunan atau struktur binaan yang didirikan di kawasan yang tidak mendapat kelulusan dalam masa tujuh hari. Jika notis tersebut gagal dipatuhi oleh penduduk yang terbabit tindakan pembongkaran akan dijalankan pada bila-bila masa oleh pihak penguat kuasa sebaik sahaja menerima arahan daripada pihak atasan. Kerja-kerja merobohkan perumahan setinggan ini juga dilakukan di daerah-daerah yang lain seperti Sandakan.

Penduduk di kawasan perumahan tersebut menyifatkan tindakan yang diambil oleh kerajaan sebagai satu tindakan yang tidak berperikemanusiaan. Lebih-lebih lagi, mana-mana kawasan petempatan kampung air yang sudah musnah akibat kebakaran ataupun operasi perobohan, mereka tidak dibenarkan untuk membina kediaman di situ semula. Walau bagaimanapun, pihak kerajaan mempunyai alasan yang kukuh selain daripada permasalahan sosial yang wujud di kawasan setinggan.

Antara masalah yang lain ialah penggunaan bekalan elektrik dan air secara haram. Misalnya, Penyambungan elektrik secara haram membabitkan 199 penempatan setinggan di seluruh Sabah, menyebabkan syarikat utiliti, Sabah Electricity Sdn Bhd (SESB) kerugian mencecah RM5.8 juta. Tanpa mereka sedari, Saiz kabel yang tidak mengikut spesifikasi, mengakibatkan beban melampau kepada peralatan elektrik hingga rumah mudah rosak dan apabila terlalu panas, mampu menyebabkan kebakaran.

Apa-apa sahaja usaha pihak kerajaan sama ada kerajaan terdahulu (Barisan Nasional) ataupun pihak kerajaan yang baharu (WARISAN), harus membuat perancangan yang teliti dan sistematik kerana bukan semua penduduk di kawasan perumahan kampung air merupakan pendatang tanpa izin (PATI). Terdapat juga mereka yang merupakan warganegara Malaysia. Justeru, pihak kerajaan harus memikirkan langkah lain untuk menjaga kebajikan penduduk yang bertaraf warganegara seperti menyediakan kawasan petempatan yang baharu. Kawasan-kawasan setinggan yang sudah musnah haruslah dibangunkan dengan segera yang boleh meningkatkan ekonomi dan memberikan peluang pekerjaan kepada penduduk di sekitar serta dapat mengelakkan pembinaan rumah setinggan semula.


Kebijaksanaan Rasulullah SAW Dalam Penyampaian Dakwah

Uslub al-Hakim atau gaya bahasa orang yang bijaksana merupakan suatu elemen penting dalam ilmu maani (ilmu yang membantu seseorang berbicara sesuai dengan golongan sasar), manakala ilmu maani merupakan suatu cabang dari ilmu balaghah ( ilmu retorik yang dilontarkan bagi melihat sejauh mana sesuatu ayat memberi kesan mendalam kepada kumpulan sasar).

Uslub al-Hakim merupakan suatu tindak balas yang kadang kala luar dari pertimbangan normal, misalnya tidak semua soalan yang diajukan akan dijawab kerana kadang kala diam lebih baik atau mengalihkan persoalan ke arah jawapan yang lain juga lebih baik dilakukan.

Nabi Muhammad SAW merupakan ikon dakwah sepanjang zaman. Setiap didikan baginda memberi kesan yang mendalam kepada golongan sasar yang didakwah. Melalui hadith sabdaan baginda tampak keindahan dan keistimewaan perkataan-perkataannya, kemanisan sebutannya serta keupayaan luar biasa baginda SAW dalam menerangkan suatu maksud yang luas melalui beberapa perkataan sahaja (Jawami’ al-Kalim). Keunggulan cara penyampaian hadith Nabi SAW mampu menggugat kemampuan masyarakat Arab yang terkenal dengan kesusasteraan yang hebat dalam bahasa mereka.

Menurut Habbanakah (1996), uslub al-hakim bermaksud jawapan yang diberikan kepada pihak yang bertanya tidak seperti soalan yanh dilontarkan dengan gaya bahasa tertentu. Tujuan utamanya adalah untuk mengingatkan pihak yang bertanya berkenaan keutamaan jawapan yang diberi. Dalam erti kata lain, soalan yang dilontarkan oleh penanya tidak sesuai dengan kehendak dan keperluan penanya tersebut.

Secara umumnya, uslub hakim terbahagi kepada dua bahagian iaitu pertama: dikemukakan dalam bentuk soal jawab dan kedua: dalam bentuk ungkapan biasa tanpa soal jawab di mana pihak penerima tidak menjangka ungkapan tersebut akan dilontarkan. Tujuannya adalah bagi mengingatkan bahawa mesej tersebut merupakan keutamaan dalam suatu perbicaraan. Antara contoh hadith Nabi SAW yang menggunakan uslub hakim ialah hadith riwayat Aisyah:

“Aku pernah meminta izin kepada Nabi SAW untuk turut sama berjihad”.Jawab Nabi SAW: “Jihad bagi kamu golongan wanita adalah melaksanakan haji” (Al-Bukhari). Aisyah pada mulanya memohon keizinan untuk berjihad, tetapi sebaliknya jawapan yang diberikan tidak seperti yang diharapkan, bahkan Nabi SAW mengalih jawapan kepada perkara yang lebih penting.

Hal ini kerana menurut Ibn Hajar (1986), golongan wanita tidak wajib berjihad untuk mengelakkan percampuran dan lebih sesuai jiwa mereka berada dalam keadaan tidak terdedah. Oleh itu, maksud Nabi, jika percampuran dengan umum tidak dapat dielakkan, maka ibadat haji perlu diutamakan kerana ia suatu kewajipan. Selain itu terdapat juga hadith riwayat Thauban katanya:

Ketika turun ayat ini “Dan (ingatlah)
orang-orang yang menyimpan emas dan perak serta tidak membelanjakannya pada jalan Allah, maka khabarkanlah kepada mereka dengan (balasan) azab seksa yang tidak terperi sakitnya” (Al-Taubah:34) Nabi SAW bersabda: “Binasalah orang yang menyimpan emas dan perak”. Maka kami pun berkata: Wahai Rasullah apakah
jenis harta yang patut kami simpan?. Sabda Nabi SAW: Kamu hendaklah mempunyai hati yang sentiasa bersyukur, lidah yang sentiasa basah mengingati Allah dan isteri yang baik”. (Musnad Ahmad)

Soalan para sahabat adalah berkaitan harta tetapi jawapan Rasulullah SAW adalah tidak menjurus kepada soalan tersebut, sebaliknya mengalihkan jawapan kepada perkara yang lebih penting. Sewajarnya, mereka bertanya Nabi berkenaan aset bernilai yang patut disimpan pada masa depan tidak hanya dalam bentuk emas atau perak semata-mata. Maka, hadith ini memberi penjelasan berkenaan fiqh keutamaan yang perlu dihayati dengan sebaiknya. Kemudian, uslub hakim juga boleh didapati dalam hadith riwayat Ibnu Umar ini, katanya:

Seorang lelaki pernah bertanya
kepada Nabi SAW: Apakah tempat yang paling buruk? Jawab Nabi SAW: Aku tidak tahu sehingga aku bertanya kepada Jibril. Kemudian Nabi SAW bertanyakan hal demikian kepadanya, jawab Jibril aku pun tidak tahu sehingga aku bertanya Mikail. Setelah Mikail datang memberikan jawapan sabda Nabi SAW: “Sebaik-baik tempat adalah masjid dan seburuk- buruk tempat adalah pasar”. (Ibn Hibban)

Dalam hadith di atas, nabi menggunakan uslub al-hakim dalam memberi jawapan yang sempurna berserta perkara yang berlawanan dengannya. Ini bermakna masjid merupakan sebaik-baik tempat untuk manusia berdamping dengan Allah manakala pasar mendedahkan manusia kepada perkara yang membuatkan dia lalai dari mengingati Allah. Secara tidak langsung, nabi memberi peringatan berguna kepada pihak yang bertanya.

Kesimpulannya, sabdaan nabi SAW yang penuh dengan nilai dan keindahan merupakan bukti baginda mendapat petunjuk dan bimbingan daripada Allah SWT. Oleh kerana menyeru manusia atau berdakwah merupakan tugas sebenar seorang rasul, maka gaya penyampaian dakwah yang baik merupakan perkara asas dalam keberkesanan dakwah.

RUJUKAN:

1) Ahmad bin Hanbal (2008). Musnad al-Imam Ahmad. Dar al-Minhaj.

2) Al-Bukhari, Muhammad bin Ismail (1987). Sahih al-Bukhari. Beirut: Dar Ibn Kathir.

3) al-Khurasani, Muhammad bin Hibban (2004). Sahih Ibn Hibban. Dar al-Ma’rifah.

4) Habbanakah, Abdul Rahman (1996). Al-Balaghah al-Arabiyyah. Damaskus : Dar al-Qalam

5) Husni bin Abdullah (2017). Uslub Hakim dalam Dakwah Nabi SAW satu pendekatan berkesan. Journal Hadith KUIS.

6) Ibn Hajar, Ahmad bin Ali (1986). Fath al-Bari Syarh Sahih al-Bukhari. Dar al-Rayyan li al -Turath.


The Unicorn Companies: Bila Giliran Malaysia?

‘Unicorn’ ialah nama panggilan bagi haiwan mitos yang terkenal di dunia, iaitu seekor kuda berwarna putih yang memiliki satu tanduk (kadangkala bersayap). Secara asasnya, kuda ‘unicorn’ amat sinonim dengan haiwan yang bersifat ‘baik’ dan turut dianggap sebagai ‘suci’ (sacred).

Seiring dengan takrifannya sebagai haiwan mitos, dunia bisnes dan kewangan (finance) telah menggunakan terma ‘unicorn’ untuk menggambarkan sebuah entiti perniagaan baharu (startup) milik swasta yang memiliki nilaian (valuation) keseluruhan melebihi $1 Bilion USD.

Hal ini dikatakan demikian kerana, adalah agak sukar untuk mana-mana syarikat baharu hendak mencapai angka nilaian sebesar $1 Bilion pada suatu ketika dahulu. Kesukaran ini pernah juga dianggap sebagai ‘mitos’ di dalam persaingan dunia bisnes.

Walaubagaimanapun, senario dunia bisnes pada hari ini sudah banyak berubah yang mana dunia merekodkan banyak syarikat ‘startup’ berstatus ‘unicorn’ pada setiap tahun. Kebanyakan syarikat ‘unicorn’ pada zaman ini adalah syarikat berasaskan teknologi.

Dalam pada itu, syarikat-syarikat besar dengan nilaian melebihi $10 Bilion USD kadangkala digelar sebagai ‘Decacorn’, manakala syarikat yang bernilai $100 Bilion ke atas pula dikategorikan sebagai syarikat ‘Hectocorn’ atau ‘Super-Unicorn’ menurut laman investopedia.com.

Selain terma ‘unicorn’, terdapat beberapa terma lain yang digunapakai bagi memberikan gambaran ke atas entiti perniagaan berdasarkan reputasi dan pencapaian mereka seperti syarikat kategori ‘pipit’, ‘cockroach’, dan ‘eagle’. *Akan dibincangkan pada artikel akan datang.

Pada tahun 2020, dunia merekodkan penyenaraian sebanyak 92 syarikat ‘unicorn’ baharu menurut laporan terbitan portal CB Insights. Angka ini menunjukkan penurunan yang ketara berbanding penyenaraian yang dibuat pada tahun 2019 (142 syarikat) dan tahun 2018 (152 syarikat).

Antara syarikat ‘unicorn’ Top 5 dunia yang direkod pada tahun 2020 adalah, syarikat ‘National Stock Exchange of India’ dengan nilaian sebanyak $6.5 Bilion USD, diikuti ‘Better.com’ ($4 Bilion), ‘GoPuff’ ($3.9 Bilion), ‘HyalRoute’ ($3.5 Bilion) dan ‘Udemy’ ($3.2 Bilion).

Secara keseluruhannya, portal CB Insights merekodkan sebanyak 501 syarikat bertaraf ‘unicorn’ dan ‘decacorn’ dengan nilaian kumulatif keseluruhan berjumlah $1.592 Trilion USD setakat bulan November tahun 2020.

Menurut carta ‘The Complete List Of Unicorn Companies’, syarikat ‘ByteDance’ telah dinobatkan sebagai syarikat ‘decacorn’ terbesar dunia dengan nilaian sebanyak $140 Bilion USD. Kejayaan syarikat ini bermula pada tahun 2016 setelah mereka berjaya mencipta salah satu aplikasi sosial paling terkemuka di dunia, iaitu ‘Tiktok’. Aplikasi ini memiliki 800 juta pengguna aktif di seluruh dunia setakat tahun 2020.

China turut memiliki syarikat ‘decacorn’ gergasi lain, seperti syarikat ‘DiDi Chuxing’ yang berada di tangga ke-2 dengan nilaian sebesar $62 Bilion USD. Syarikat pengangkutan (transportation) yang ditubuhkan pada tahun 2012 ini dilaporkan memiliki 550 juta orang pengguna dan 10 juta pemandu berdaftar.

Jenama DiDi agak terkenal di China melalui kepelbagaian rangkaian perkhidmatannya, yang terdiri daripada; perkhidmatan kereta sewa (car rental), teksi, bas, pemandu peribadi (Chauffeur), serta ‘ride-hailing’ persis syarikat Uber dan Grab.

Syarikat ‘unicorn’ US hanya menduduki tangga ke-3 di dalam senarai ini, iaitu syarikat ‘SpaceX’ dengan nilaian sebanyak $46 Bilion, diikuti ‘Stripe’ (36 Bilion), ‘Kuaishou’ ($18 Bilion), ‘Airbnb’ ($18 Bilion), ‘Instacart’ ($17.7 Bilion), ‘Epic Games’ ($17.3 Bilion), ‘DoorDash’ ($16 Bilion) dan ‘One97 Communication’ di tangga ke-10 dengan $16 Bilion.

Sebagai pembandingan, ASEAN memiliki 9 buah syarikat utama yang tersenarai sebagai syarikat ‘startup’ bertaraf ‘unicorn’. Syarikat-syarikat ini terdiri daripada 3 syarikat milik Singapura, iaitu; ‘Grab’ ($14.3 Bilion), ‘HyalRoute’ ($3.5 Bilion) dan ‘Trax’ ($1.3 Bilion).
Antara lain, 5 syarikat ‘unicorn’ ASEAN berasal dari negara Indonesia, seperti; ‘Gojek’ ($10 Bilion), ‘Tokopedia’ ($7 Bilion), ‘Bukalapak’ ($3.5 Bilion), ‘Traveloka’ ($3 Bilion) dan ‘Ovo’ ($2.9 Bilion), termasuk sebuah syarikat dari Filipina yang dikenali sebagai syarikat ‘Revolution Precrafted’ dengan nilaian sebanyak $1 Bilion.

Pun begitu, Malaysia masih belum lagi mampu menghasilkan sebuah syarikat bertaraf ‘unicorn’ dalam masa terdekat. Mungkin, dalam masa beberapa tahun akan datang kita akan lihat beberapa syarikat dari Malaysia dapat berdiri sama tinggi dan duduk sama rendah dengan jenama-jenama besar lain di peringkat global.

Setakat bulan September 2020, syarikat ‘Axiata Digital Groups’ dilihat sebagai calon utama untuk diangkat sebagai syarikat ‘unicorn’ pertama milik Malaysia. Axiata adalah syarikat berasaskan ‘Finance Technology’ (Fintech), yang memiliki nilaian keseluruhan berjumlah $321 Juta USD menurut laporan daripada portal fintechnews


Boleh Pakai Claim Yahudi Bahawa Dia Lebih Awal Di Palestine Asas Tuntut Negara?

Sejarah silam tak diiktiraf oleh undang-undang antarabangsa sebagai asas menuntut negara.

Yang jadi asas ialah ‘transfer of sovereignty’ dari pena.klu.k sebelum.

Dalam kes Palestin, tahun 1919 berlaku transfer of sovereignty dari Uthmaniyah (Turki) kepada British akibat kalah WW1.

British ‘diamanahkan’ oleh Liga Bangsa (UN versi trial) untuk jaga Palestin.

‘Palestin’ pada asalnya termasuk Jordan, kemudian dipisahkan.

Tempoh penjagaan British tamat pada 1948. Perhimpunan Agung UN cadangkan (Resolusi 181) Palestin yang merdeka dipecahkan kepada 2 negara: satu Yahudi satu Arab.

Jerusalem diletakkan bawah penjagaan antarabangsa.

Resolusi ni ditolak oleh negara-negara Arab, maka p.era.ng tercetus pada 15 Mei 1948, hari pengisytiharan Israel (ya, ulang tahun ke-73 hari ni).

Negara-negara Arab kalah, dan terpaksa bersetuju dengan sempadan ‘Green Line’ ini. Tebing Barat diambil Jordan, Gaza diambil Mesir.

Jerusalem pun pecah 2. Barat Israel, timur (tempat terletaknya Al-Aqsa) Jordan.

Kemudian per.an.g sekali lagi meletus pada 1967. Kali ni Israel ambil masa 6 hari (dipanggil Pe.ran.g Enam Hari) untuk menawan Tebing Barat, Jerusalem Timur, Gaza dan Sinai.

Satu dunia kutuk Israel atas penaklukan haran melebihi Green Line.

Tapi peristiwa ni membuat ramai (misalnya evangelis di US) jadi taksub dengan Israel, anggap tu satu ‘miracle’.

Zionis berjaya merampas Al-Aqsa yang juga mengandungi tempat suci agama Yahudi (Temple Mount).

Tapi miracle tak miracle, lepas 7 tahun, negara2 Arab kembali s.eran.g Israel dalam P.eran.g Yom Kippur 1973.

Kali ni Israel kena bedal dan terpaksa meminta perdamaian.

Mesir membelakangi negara2 Arab lain, berdamai dengan Israel terlebih dahulu (untuk dapat balik Sinai).

Kemudian pada 1980, Israel umumkan pengilhakan (menjadikan hak) Jerusalem Timur.

Tindakan ini dikecam di peringkat UN. Resolusi UN 478 dikeluarkan, gesa Israel undur balik ke sempadan sebelum 1967.

Tapi Israel buat bodoh je, sebab dibekap US.

Kalau nak argue dari segi sejarah Bani Israil, Bani Israil dulu & Yahudi hari ni tak sama.

Bani Israil ada 12 suku (keturunan 12 anak Nabi Yakub), dan asalnya tanah dibahagi ikut suku.

Kemudian berlaku perpecahan 10 suku utara dan 2 suku selatan (Judah & Benjamin).

Kemudian suku2 utara dit.aklu.k Assyria dan tak dapat dijejaki lagi keturunan mereka (jadi mereka dipanggil 10 Lost Tribes of Israel).

Dua lagi suku (Judah & Benjamin) dit.aklu.k Baylonia. Dan pada zaman Parsi, kawasan tu dinamanakan sebagai Yehud (sempena nama Judah/Yahuda).

Itulah asal-usul nama “Yahudi” (orang Yehud). Di zaman Rom, ia dinamakan sebagai Judea (lama-lama jadi “Jew”).

So adakah diorang berhak kepada tanah tu?

Nope. Sebab pemegang sovereignty adalah Parsi, Rom, dan seterusnya Empayar Islam sampailah Uthmaniyah.

Jadi salah satu cara nak bantu Palestin adalah memperkasa ilmu hubungan antarabangsa, undang2 antarabangsa dan diplomasi.

US dan Israel ramai pakar bidang ni, jadi diorang boleh exploit loophole, walaupun mereka berada di pihak yang salah.


Hospital Coronavirus China Siap Dibina Dan Dibuka! (+10 Gambar)

Peristiwa virus korona (2019-nCoV) telah memberikan suatu pengajaran yang besar. Bahawasanya tiada siapa boleh memperlekehkan kadar penularan yang awalnya tidak dihiraukan sangat pun. 2019-nCoV mula merebak semasa media lebih fokuskan tentang Influenza A.

Namun pada 28 Januari 2020, angka j4ngkitan telah mencapai 4,693 orang dengan kem4tian sebanyak 106 kes. 98.2% daripada kes di seluruh dunia hanya berlaku di China, terutamanya Wuhan. Kedua di belakang China ialah Thailand dengan pengesahan 14 kes.

Mengetepikan dakwaan tentang penipuan angka, China dilihat amat serius untuk menyelesaikan masalah 2019-nCoV ini. Pada 24 Januari 2020, China mengumumkan usaha untuk membina sebuah hospital dengan menggunakan formula Hospital Xiaotangshan (Haroon, 2020). Asalnya 45 jentera berat digegaskan yang dari rakaman sudut atas nampak bagaikan kereta mainan di atas gula p3rang (brown sugar).

Sementara projek bercita-cita tinggi ini diusahakan, China telah menunjukkan semangat solidariti agak luar biasa. Ramai dalam kalangan upahan kerajaan dan juga sukarela masyarakat telah berganding bahu dengan sebuah objektif. Dalam masa dua hari, mereka telah membersihkan sebuah bangunan terbiar di Huanggang untuk memutkan 1,000 katil. Bangunan terbiar ini secara sah menjadi hospital pertama China untuk mengendalikan khususnya 2019-nCoV.

Penambahbaikkan Infrastruktur supaya DMRMC berfungsi:

Pemasangan Unit-Unit Elektrik

Sementara itu, aktiviti di Wuhan masih belum berhenti.

2019-nCoV yang menular begitu pantas itu memaksa China untuk bina dua hospital pasang-siap di Wuhan. Dijangka pada 3 Februari 2020, Hospital Wuhan Huoshenshan akan siap diikuti dua hari kemudian dengan Hospital Leishenshan yang terletak hanya 40 km antara satu sama lain. Pembinaan kedua-dua hospital tersebut disiarkan secara langsung untuk tatapan 10 juta rakyat yang dikuarantin (Esfandiari, 2020).

Jika kadar penularan tidak berhenti langsung, berkemungkinan besar China akan mendirikan hospital ketiga. Buat masa pembinaan, semua hospital di Wuhan dibanjiri sepenuhnya dengan kit ujian dan pakaian keselamatan 2019-nCoV sudah kehabisan (Perper, 2020).

Sumber New York Times menunjukkan koridor hospital yang sangat padat.

Kegentingan sedia ada ini tidak begitu serius di tempat lain. Hanya dua kes sahaja yang menyaksikan orang menj4ngkiti 2019-nCoV di luar China. Itupun jauh di Jerman dan Vietnam.

Walau apa pun, semua masih perlu berjaga-jaga. Memandangkan Huanggang terletak di Hubei, penduduknya tidak dapat keluar negara melainkan jika mereka pergi ke Beijing atau Shanghai untuk berlepas. Perkara ini seharusnya membuka mata kerajaan dengan lebih luas lagi, bahawasanya menutup pintu terhadap Hubei sahaja tidak mencukupi.

Syarikat-syarikat di Shanghai pun terpaksa ditutup sampai 9 Februari atas langkah waspada (The Strait Times, 2020). Dan semakin hari, 2019-nCoV kian menzahirkan impaknya terhadap ekonomi negara. Apabila dunia korporat dipaksa tersekat dan penduduk tempatan pula lebih risau akan kesihatan masing-masing, tiada transaksi boleh dilakukan. Apatah lagi penerbangan keluar masuk yang mer4napkan industri pelancongan dan perdagangan dalam dunia globalisasi bebas ini.

Kegagalan China dari segi pengurusan, termasuk juga dengan bekalan perubatan yang tidak mencukupi, benar mengg0ngg0ng kerajaan. Ketelusan media juga menjadi persoalan. Dan sebarang keralatan daripada China harus dipelajari seluruh dunia supaya kesilapan yang sama tidak diulangi. Kerana akhirnya, bukan kerajaan yang selalunya membayar harga mahal.

RUJUKAN:

Esfandiari, S. (2020, January 28). Videos show the shockingly rapid progress China is making with 2 hospitals it’s panic-building to (ditapiskan) the coronavirus. Business Insider. Retrieved from https://www.businessinsider.my/china-rapid-progress-panic-building-a-hospital-in-6-days-2020-1/?r=US&IR=T

Haroon, S. (2020, January 24). Chinese city plans to build coronavirus hospital in days. The Guardian. Retrieved from https://www.theguardian.com/science/2020/jan/24/chinese-city-wuhan-plans-to-build-coronavirus-hospital-in-six-days.

Perper, R. (2020, January 24). As the Wuhan virus spreads, doctors in the city say they face a ‘flooding’ of patients and not enough protective gear. Business Insider. Retrieved from https://www.businessinsider.my/wuhan-coronavirus-doctors-wuhan-patients-protective-gear-2020-1/

The Strait Times. (2020, January 27). Wuhan virus: Companies in Shanghai cannot resume work before February 9 due to virus flight. The Strait Times. Retrieved from https://www.straitstimes.com/asia/east-asia/wuhan-virus-companies-in-shanghai-cannot-resume-work-before-feb-9-due-to-virus-fight

You, T. (2020, January 28). China’s first coronavirus hospital OPENS after workers and volunteers spend two days converting an empty building into a 1,000-bed medical centre. Daily Mail. Retrieved from https://www.dailymail.co.uk/news/article-7939075/Chinas-coronavirus-hospital-OPENS-today